text:
Væleydnað Vísindavøka
Vísindavøkan 2009 er farin aftur um bak og tiltakið eydnaðist eftir okkara tykki heilt væl.
Fyrsta kvøldið varð hildið í Skúladeplinum í Suðuroy mikukvøldið 23. september. Tiltakið gekk sera væl. Útivið 50 fólk vóru og lurtaðu eftir áhugaverdu framløgunum, sum vóru 3 í tali.
Tað vóru Dennis Holm, Maria Skaalum Petersen og Ása Róin, sum løgdu fram.
Hóskvøldið 24. september var Vísindavøka á Náttúrugripasavninum í Havn. Her vóru umleið 40 fólk til framløgurnar hjá Hjálmari Hátún, Tóru Petersen og Onnu Mariu Fosaa.
Seinasta kvøldið var hildið á Norðoya Fornminnissavni í Klaksvík fríggjakvøldið 25. september.
Nakað færri fólk, umleið 20, vór til framløgurnar hjá Katrin M. Næs, Karin Margrethu H. Larsen og Pál Weihe.
Vísindavøkan er partur av European Researchers’ Night, sum hvørt ár verður fyriskipað 4. Fríggjakvøld í september og í døgunum frammanundan. Tiltakið verður hildið í býum kring alt Europa. Endamálið við European Reserachers’ Night er at økja um áhugan fyri gransking og fyri granskingarúrslitum í samfelagnum.
Við Vísindavøkuni ynskir Granskingarráðið at skapa øktan kunnleika til og áhuga fyri tí, sum fer fram innan føroyska granskingarheimin.
Sí framløgurnar frá Vísindavøkuni 2009 í Suðuroy her:
Dennis Holm: Hví samfelagsgransking?
Maria Skaalum Petersen: Parkinsons sjúkan og umhvørvið
Ása Róin: Urinkontinens hjá kvinnum millum 60 og 65 ár í Føroyum. Títtleiki og ávirkan á gerandislívið
Framløgurnar frá Vísindavøkuni 2009 í Tórshavn verða lagdar út, so hvørt sum tær eru Granskingarráðnum í hendi. Eisini kanst tú hyggja eftir kykmyndum av framløgunum.
Hjálmar Hátun: Gróður á opnum havi
Sí kykmynd av framløguni her
Tóra Petersen: Sálarlig strongd hjá børnum og ungum
Sí kykmynd av framløguni her
Anna Maria Fossaa: Plantuvøkstur í umhvørvi í broyting
Sí kykmynd av framløguni her
Sí framløgurnar og kykmyndir frá Vísindavøkuni 2009 í Klaksvík her:
Pál Weihe, yvirlækni: Umhvørviseitur og heilsan hjá hjá børnum í Føroyum
Sí kykmynd av framløguni her
Katrin Næs, cand.phil, Ph.D. lesandi: S fyri k - okkurt um, hvussu børn læra at skriva
Sí kykmynd av framløguni her
Karin M. H. Larsen, havfrøðingur, Ph.D.: Góð og ring ár á landgrunninum – týdningurin hjá umhvørvinum
Sí kykmynd av framløguni her


c: text/html

text:
Nøgdin av burturkasti, sum verður sent til endurnýtslu, er økt við 40 prosent frá 2012-2016.
Innsavnað burturkast frá húsarhaldum, stovnum, fyritøkum o.ø. í Føroyum verður antin brent, tyrvt, endurnýtt, ella bólkað sum serliga dálkandi, og sent av landinum til serliga viðgerð.
Umhvørvisstovan hevur gjørt upp, hvussu nógv burturkast er ávikavist brent, tyrvt, endurnýtt ella sent til serliga viðger uttanlands. Uppgerðin er fyri árini 2012 til 2016, og vísir, at samlaða nøgdin av burturkasti er økt frá umleið 44 túsund tonsum í 2012 til umleið 52 túsund tons í 2016. Hetta svarar til eina øking upp á 18 prosent ella umleið 8 túsund tons.
Hóast burturkast nøgdin er økt hesi árini, sæst eisini, at meiri burturkast verður skilt frá til endurnýtslu. Uppgerðin vísir, at nøgdin av burturkasti, ið verður endurnýtt, er økt lutfalsliga mest, frá umleið 6.000 tonsum í 2012 til umleið 8.500 tons í 2016, ið svarar til eina øking upp á leið 40 prosent. Til samanberingar kann nevnast, at nøgdin, ið er brend er økt við umleið 10 prosentum og serliga dálkandi burturkast er økt við umleið 4 prosentum.
Útgreinað hagtøl fyri burturkast
Um tú vil hava meira at vita, ert tú vælkomin at seta teg í samband við Heidi Mortensen, telefon 342400 ella us@us.fo« Aftur
Stongt vegna starvsfólkatiltak
23-05-2018
Verja av fugli á Ramsar-oyggjum
13-04-2018
Skjalasøvnini í Tinglýsingini og Ma…
09-04-2018
Hægstirættardómur um matrikulgjøld
05-04-2018
Dálkingarevni í spillivatni í fýra …
03-04-2018
Órudd og annað burturkast skal ikki…
02-04-2018
Runavíkar kommuna fingið umhvørvisg…
28-03-2018
Sundsverkið fingið nýggja umhvørvis…
28-03-2018
Næmingur úr 9.ð fekk høvi at royna …
16-03-2018
Norðurlendskur stuðul til verkætlan…
15-03-2018

robotstxt: allowed

filter: keep


text:
Nú ber til at keypa tjaldpass
Tjaldingin á Summar Festivalinum verður aftur í ár mitt á festivaløkinum
Summar Festivalurin kann nú boða frá, at tjaldingin á árins festivali verður aftur mitt á festivaløkinum – á sama staði, sum hon var í fjør.
Nýggja tjaldøkið, sum liggur á Akursmørk í miðbýnum í Klaksvík, hevur roynst sera væl, og tí verður hetta økið aftur í ár latið tjaldarunum at ráða yvir.
Fyri at sleppa inn á tjaldøkið krevst serligt tjaldpass, og tað kann nú keypast á her heimasíðuni og í Telebúðum.
Tjaldøkið verður býtt upp, so at bæði ungdómar og familjur kunnu tjalda upp á sínar treytir.
Umframt møguleikan at gista í tjaldi verður eisini skipað fyri ymiskum tilboðum til tjaldararnar – eitt nú heitir pottar, matsøla og framførslur.


text:
30. Mai 2016
Vælkomin til 18. utgávuna av Volvo Kring Føroyar. Aftur í ár gongur leiðin út yvir 5 ymiskar oyggjar. Kappingin varð fystuferð koyrd í 1997 og hevur verið afturvendandi hæddarpunkt í føroyskari súkkling líka síðan. Kappingin hevur verið væl vitja av fleiri ymiskum tjóðum, millum tær afturvendandi tjóðir eru Íslandi og Danmark. Haraftart hava tað verið luttakarar frá millum annað Polandi, Belgia, Scotlandi, Shetlandi, Orkney og Ynes mon. Endamálið við kappingini er, at vísa tað óbeskriviliga og ófyrigevandi føroyska lendi og geva súkklufjepparum frá allari verðini eitt ógloymandi upplivilsi.
27. Mai 2016
Sunnudagin verður kappast í landavegsúkkling. Kalendarin hjá TSF sigur at kapping er í Suðuroy leygardagin, men tá kalendarin bleiv lagdur høvdu vit gloymt alt um Heðin Brú og 150 ára føðingardagin hjá Tórshavnar Kommunu. So ístaðin fyri eina Kring Føroyar etapu í Suðuroy, ja so...
16. Mai 2016
Hetta minnir ikki sørt um Oyggjaleikir. Skilt soleiðis, at Torkil Veyhe aftur hesa ferð skuldi fleiri ferðir deiligu fetini upp á sigurspallin. Tað bleiv kappast í Jútlandi í vikuskiftinum, í Silkeborg leygardagin, í Herning sunnudagin, og í dag var tað harða brekkan Pøt Mølle...
03. Mai 2016
Á in.fo kundu vit ígjár lesa, at tað hevur gingið væl hjá Torkil og nýggja felagið hjá honum, Team WeBike-CK Aarhus. Pætur Albinus skrivar:"Tað hevur gingist væl hjá Torkili Veyhe, síðani hann í vetur skifti úr Odder CK til Team WeBike-CK Aarhus. Føroyski súkklarin, sum...
27. Mar 2016
Í gjár, leygardagin 26. mars, skipaði TSF fyri kapping í landavegsúkkling. Leiðin gekk úr Tórhavn til Saksun og so aftur til Havnar. Hesin teinur var umleið 100 kilometrar langur, men møguleiki var eisini at súkkla ein styttri tein. Tey, ið valdu at súkkla styttra teinin,...
08. Mar 2016
Leygardagin skipaði Tórshavnar Súkklufelag fyri ársins fyrstu súkklukapping. Tað var einkultstartur, og tað var sokallaði einkultstarts klassikarin, sum kappast bleiv á. Klassikarin er frá Plantusøluni við Hvítanesvegin í Havn, til Kaldbak og so aftur til Plantusøluna. Góðar 30 kilometur. Ein spennandi teinur, ið inniheldur bæði...
24. Okt 2015
Tað var Heini Due Sørensen, ið vann súkklukappingina, sum var endin á venjingarárinum hjá børnunum. Kappast varð á økinum kring Hoyvíkstjørn. Tað bleiv súkklað best av trimum umførum. Vinnarin fekk eitt stig, nummar tvey, tvey stig o.s.fr.Heini vann fyrstu kapping, Jónas Reinert Vesturklett næstu kapping,...


text:
-
Uppboðssøla – til ein vælgerandi endanmál
Aftur í ár bjóðar Liverpool Føroyar eina Liverpool leikara troyggju á uppboðssølu. Hesiferð eru tað Liverpool legendurnar Daniel AGGER…
-
Svend vann ferðina til Liverpool.
Nýggjárskvøld royndu vit at gera lutakastið um vinningar live á facebook, tíverri gekk tað ikki so væl, og bert…
-
Ræstkjøtaveitslu 11 februar 2017.
Liverpool fjepparar hittast til ræstkjøtaveitslu í Bowlinghøllini í Havn leygardagin 11 februar 2017 við upphiting frá kl. 16.30. Hendan…


text:
Dagdvølja
Dagvølja er ætlað borgarum, sum búgva heima, men av ymiskum orsøkum hava tørv á dvøli ávísar tímar í samdøgrinum.
Endamálið er at skapa tryggar karmar í gerandisdegnum.
Tað er møguleiki at luttaka í teimum ítrivum, sum eru. Eisini verður møguleiki at vera við til rørðsluvenjing og túrar út úr húsinum.
Virksemið verður skipað í mun til tørvin hjá teimum, sum eru í dagdvølinum. Nakað av virkseminum verður felags saman við teimum, sum búgva á heiminum.
Vit hava fyrikomandi og vælvirkandi starvsfólk, sum eru um einstaka borgaran.
Flutningur til og úr heiminum er ábyrgd hjá einstaka borgaranum.
Um tørvur er á tí, kann VEKS átaka sær hesa uppgávu, hetta tó móti serstøkum gjaldi - sí "Prísir" ovast á breddanum her á heimasíðuni.
Flutningur verður avtalaður í hvørjum einstøkum føri.


text:
Tíðargrein í Sosialinum 30. desember 2006.
Endurgivið við loyvi høvundsins.
At bókaummælarar er vorðnir meira bersøgnir seinastu árini kann standast av, at krøvini, teir seta til skaldskap, eru vaksin, og at bøkur, sum fyrr høvdu farið stillisliga aftur við borðinum, nú verða ummældar.
Hetta síggi eg sum bæði gott og tiltrongt, tí rithøvundar eiga at fáa at vita, at bøkur teirra verða lisnar, og at lesarar seta krøv til dygdina í avrikum teirra.
Sum meira og minni virkin bókaummælari havi eg mína egnu meining um, hvat eitt bókaummæli skal innihalda, eins og aðrir ummælarar, eitt nú Carl Jóhan Jensen, Hanus Kamban og Kim Simonsen, hava sínar meiningar um sama. Eg skal her royna at bera fram nøkur av mínum sjónarmiðum um tað at ummæla.
Móttakarin í fremstu røð
Tá ið eg ummæli fyri dagbløð, hevur tað avgerandi týdning fyri meg, hvør móttakarin er. Ikki móttakarin av bókini, men fyrst og fremst móttakarin av ummælinum. Lesarin má kenna, at bókaummælið er skrivað til hansara ella hennara. Lesarin má undir ongum umstøðum kenna seg hildnan fyri gjøldur, eitt nú við at ein ummælari lovprísar einum verki, sum er vánaligt. Ella at ein ummælari hevur ikki reellar ætlanir við ummælinum, og at hann tískil, av einhvørjari duldari dagsskrá, fer illa við eini bók ella einum rithøvundi, sum hevur betri uppiborið.
Skrivi eg til eitt dagblað, noyðist eg at hugsa um, hvør ið lesur dagbløðini. Skrivi eg til eitt bókmentaligt tíðarrit, er málbólkurin ein annar. Sum ummælari kann eg ikki kenna somu ábyrgd móti verki ella rithøvundi, sum eg geri móti lesarunum av ummælinum og móti egnari samvitsku. Tað fær ikki verið øðrvísi, tí annars kemur ein sær alt fyri eitt í óføri. Har finnast ongar neyðsemjur.
Ein ummælari er ikki ein ráðgevi
Tað berst mær fyri, at tað eru alt ov mong, sum ikki skilja millum tað at ummæla og tað at ráðgeva. Ráðgeving er nakað, sum rithøvundar skulu syrgja fyri at fáa sær frá antin forlagi ella øðrum góðum fólkum, sum vita nakað um tað slagið av bókmentum og tey verkevni, rithøvundurin arbeiðir við. Hetta skulu teir gera í góðari tíð, soleiðis at teir hava stundir til at arbeiða tilfar sítt ígjøgnum væl og virðiliga, kanska fleiri ferðir, áðrenn teir lata tað úr hondum til útgávu.
Summir rithøvundar hava ikki fyri neyðini at taka ímóti ráðum. Ernest Hemingway noktaði at taka ímóti ráðum frá nøkrum, men hann lat ongantíð nakað frá sær, fyrr enn hann var fullvísur í, at alt var sum tað skuldi. Eiga vit slík flogvit í Føroyum? Nei, tað gera vit ikki, og tað mugu vit vera so frægt at okkum komin at góðtaka og virða. Tí haldi eg tað vera bæði fáfongt og eitt tekin um fávitsku, tá ið rithøvundar lata frá sær handrit til útgávu, uttan at hava tikið ímóti skikkaðum ráðum frá fólkum við tí serkunnleika, sum teimum tørvar.
Skaldskapur er listaligt handverk
Her er tað, at ummælarin noyðist at vera ærligur og avgjørdur. Ummælarin verður ikki løntur fyri at geva ráð til rithøvundar, sum hava misrøkt skyldu sína móti skaldskaparlistini. Heldur ikki vera ummælarar løntir fyri at hjúkla um rithøvundar, sum heilt eyðsýnt hava ikki gávur til skaldskap ella mál. Hetta er ikki skrivað fyri at seta niður á nakran, men fyri at strika undir, at tað at skriva skaldskap er eitt listaligt handverk, sum skal takast í eins stórum álvara sum onnur handverk. Tú fert ikki í álvara at seta ein bakara til at leggja tær streym í húsini.
Dómur ummælarans
Við mínum førleikum sum bókavørður, ritstjóri og rithøvundur, síggi eg umgangandi – næstan uttan at lesa – um ein bók er fuglur ella fiskur. Eg síggi um rithøvundurin hevur gjørt sær ómak, um nakað skil er á málsliga ella á umbrótingini, orðbýtingini og so frameftir.
Tað er ikki hvørja ferð, at hetta fyrsta hugnámið verður til endaligan dóm. Tíbetur noyðist eg at lesa bókina. Tað kemur fyri, at ytru eginleikarnir als ikki standa mát við innihaldið. Tíverri hendir tað nógv oftari, at innihaldið yvirhøvur ikki stendur mát við tað skreyt, sum onkur hevur klætt tað í.
Lesarar eru ikki einsháttaðir
Mín uppgáva, tá ið eg ummæli til dagbløðini, er at siga, um bókin nyttar nakað. Stutt og greitt. Tað er í grundini ikki neyðugt at skriva meira. Alt tað, sum kemur afturat, má verða skrivað fyri at hækka kunningarvirðið ella undirhaldsvirðið á ummælinum. So er tað upp til lesaran, hvørt hann ella hon hevur álit á mínum ummælaraførleika. Tað er sum so ikki mín trupulleiki. Kemur eitt bókaummæli frá mær á prent, hevur blaðstjórnin longu svarað fyri tí.
Tá ið eg ummæli til at bókmentaligt tíðarrit, er støðan ein onnur. Tá er talan um lesarar, sum oftast hava eina akademiska bakgrund, og sum tí krevja, at ein bók verður sett í ein ella annan samanhang, oftast bókmentasøguligan ella annan spekiligan samanhang. Hetta fyri at ummælið skal hava nakað trúvirði. Akademiski lesarin krevur rætt og slætt akademisk ummæli. Tað ger lesarin av dagbløðum ikki.
Tað er ikki synd í rithøvundum
Hetta, sum eg her havi nevnt, eru skilmarkingar av tí at ummæla, sum eru meira og minni góðtiknar í øðrum londum, og sum eftir mínum tykki eisini áttu at verið umrøddar her hjá okkum. Tað kundi verið við til at ruddað nógvar misskiljingar av vegnum, eitt nú hetta at tað skal vera so synd í rithøvundum, at bøkur teirra fáa eitt skot fyri bógvin, tá ið tær onki nytta. Tað er meira synd í lesarunum, at teir skulu brúka tíð og orku til at lesa eina slíka bók. Hetta er, sæð í mínum eygum, fremsta orsøkin til, at dagbløðini hava bókaummælarar knýttar at sær.
Vónandi kann hetta lítla íkast til kjakið um tað at ummæla vera við til at skapa størri virðing fyri bæði skaldskapi og tí at ummæla, og harvið kanska eisini medvirka til, at vit fáa viðtikið nakrar fortreytir fyri at kjakast um bókmentir og skaldskap í Føroyum. Tað hevði tænt føroyskum bókmentum betri, enn hetta áhaldandi fáskýrda og niðrandi jabbið um, hvørt høvundar og ummælarar eru bygdarfrell, óskúlaðir vónloysingar, ella ikki eiga nakran natúrligan føroyskan tjóðskap.
Arnbjørn Ólavsson Dalsgarð


text:
Mošovce
Mošovce er ein av teimum størstu bygdunum í tí søguliga økinum Turiek, sum nú liggur í Turčianske Teplice landslutinum í Žilina Regiónini í norður-Slovakia. Nógvir søguligir varðveittir bygningar eru í Mošovce. Tað fyrsta søguliga dokumentið, ið nevnir bygdina var frá 1233. Av fyrstan tíð var talan um tvey bústaðarøki, Machyuch og Terra Moys. Áin Mošovka rennur gjøgnum bygdina. Í bygdini eru fleiri minnisvarðar og søguligir bygningar, eitt nú er ein klassisk-rokoko harragarður frá seinna helmingi av 19. øld við enskum hava. Onnur støð, sum eru vitjunarverd í bygdini eru ein neo-gotisk katólsk kirkja, ein luthersk kirkja frá 1784 og eitt mausoleum sum nú er eitt museum.
Mošovce er føðibygdin hjá kenda Slovakiska skaldinum Ján Kollár. Húsið har hann varð føddur er eisini eitt stað, ið ferðafólk plaga at vitja.
Fólkatalið í Mošovce er minkað tey seinastu árini og var 1380 í 2001, sum var 7,4% minni enn í 1994.
98.62% av íbúgvunum eru slovakar, 0.72% eru úr Kekkia og 0.14% eru úr Ungarn.
Myndir[rætta | rætta wikitekst]
Keldur[rætta | rætta wikitekst]
Slóðir úteftir[rætta | rætta wikitekst]


text:
Endamálið við verkætlanini er at dagføra Sumbiartunnilin við trygdarútbúnaði og fáa fartelefonsamband í tunnilin. Tunnilin eigur við tíðini at hava áleið sama trygdarútbúnað, sum nýggi Viðareiðistunnilin hevur, tí hann hevur líknandi ferðslu. Hendan íløgan er ov stór at gera á trygdartiltøkum í einum, men má býtast sundur yvir fleiri ár ella hava serstaka játtan. Ætlanin er tí at byrja við at seta grundleggjandi trygdarútbúnað upp og at fyrireika at fáa fullan trygdarútbúnað í tunnlin. Til dømis fáa ljós undir loftið á tunlinum. Trygdarútbúnaðurin í tunlum ger ferðsluna tryggari bæði undir vanligum umstøðum og í sambandi við ferðsluóhapp ella eld. Repeatarar, sum gera tað møguligt hjá sløkkiliðunum at nýta samskiftisútgerð í tunlinum, eru partur av trygdarútbúnaðinum. Somuleiðis verða gøtuljós sett við tunnilsmunnarnar.
test
Játtanin er 1,0 mió. krónur í ár. Ætlanin er at fáa fartelefonsamband í tunnilin, umframt at fyrireika at seta annan trygdarútbúnað upp.
Bygningsánari: Samferðslumálaráðið
Byggiharri: Landsverk
Høvuðsráðgevi: Ikki avgjørt
Arbeiðstakarar: Ikki avgjørt
Tíðarætlan: Ikki avgjørt
Kostnaðarætlan: Mett út frá kostnaðinum í Viðareiðistunlinum, er kostnaðurin áleið 10-12 mió. krónur. Játtanin er 1,0 mió. krónur í 2017, og er partur av játtanini til trygdartiltøk. Verkætlanin má gerast yvir fleiri ár, um ikki serstøk játtan fæst til endamálið.


text:
Uppi á Eiðiskolli veksur gulhvíta blóman við poetiska navninum fjallabrúður. Bókin Føroysk Flora sigur, at hon blómar hesa tíð og veksur á turrlendi í fjøllum. Enn ein bók hjá Føroya Skulabókagrunni, Føroya Náttúra, sigur, at blóman veksur einans á Eiðiskolli, omanfyri Gásadal og á hægstu fjøllum norðanfyri. Í somu bók verður Eiðiskollur lýstur sum vetrarhagi: "Eiðiskollur er dømi um ein vetrarhaga, ið vegna sína serligu støðu sum at kalla avbyrgt nes hevur verið friðaður fyri seyðabit um summarið síðan 1823. Hetta er helst ein av fleiri orsøkum til, at hann hevur ein heilt serligan gróður. Tað eru óvanliga nógvar sjáldsamar plantur á Eiðiskolli, ið neyvan høvdu verið har, um hagin varð bitin um summarið."
Úr Námi og Próvstovuni eru vit farin starvsfólkaútferð til Eiðis, sum trivnaðartoymið hevur lagt til rættis. Í góðveðrinum koyra Mouritsens bussar okkum norður, og suður aftur eftir eftir ein góðan bita hjá Sigfríði.
Lukkutíð er bussurin ov stórur til at skora seg gjøgnum króktutu vegirnar á Eiði, so vit steðga á Kirkjuvegnum. Ein póllendingur úr Gdansk spyr um næsta buss til Slættaratind, og Gunvá sigur okkum frá um Vaglið, trappur og kioskir úr hennara uppvøkstri. Vit ganga út á Bø at fáa matpakka við turrum fiski, epli og spiki. Tá vit koma oman aftur, eru vit fleiri ið halda, at nógva staðni hevur summargrønskan hug at horva yvir í blátt. Kanska er tað bláa havið, ið eyguni hava sogið ein drúgvan summardag á fjøllum.
Lesull liggur fram við gøtuni út á Torvanes, og langt niðan í hagan síggja vit vælvaksnar fliður, ið tjøldrini hava drigið og etið.
Minnist ikki frá fyrr, at trapputrin vórðu traðkaði í brekkuna niðan á Kollin. Onkur helt, at Arthur hevði sett fetini í vøllin, ta tíð, hann rann oman og niðan í hesum brekkum. Eiðisfólk eru sjálvdan hálv, tá tey seta sær nakað fyri.
So eru vit komin niðan á Kollin. Veðrið er av tí besta og sýnið er til heimsins enda. Í hvussu er so langt, sum vit í dag hava tørv á at siggja. Her er alt. Eystur undir Krúp, Mølin, niðri á Vatni, yviri í Gjógv, niðri í Hólmanum, uppi á Grind, suðri á Vatni, Gimbrarnar og Sundalagið, ið tónar burtur sum í einum Turner málningi.
Yngsti spælidrongur á Námsliðnum er Pól við egnum dreka. Onkra løtu er hann so langt úti á eggini, at mær dámar einki. Alla staðni hevur bláa Norðhavið eina dragandi kraft, sum tá kalvalínan hjá abba hvarv í streyminum millum Torvanes og Tjørnuvíkslandið. Tað er ikki at spæla við.
Regin sigur frá um ein av fyrstu bretsku radarum undir krígnum. Eiðismenn bygdu undir bretskari leiðslu. Radarin varð festur í hesum boltum, sum enn síggjast á stoyptu tekjuni.
Her er rúmið frammanfyri friðaða krígsradaranum á Eiðiskolli í dag.
Og her er sami berligi staður avmyndaður á sumri í 1973 saman við Anniku og Estu.
Við á túrinum uppi á Kolli fyri fýraogfjøruti árum síðan vóru eisini Jóhanna Oluffa og Elisbeth. Á kirkjuvegnum, tá bussurin er eftir okkum í dag um nátturatíð, fekk eg høvið at deila myndirnar við Anniku. Gamlar myndir eru góðar. Takk fyri túrin, bæði tá og nú!


text:
Musikkskúla miðnám
Musikkskúla miðnám veitir evnaríkum tónleikarum eitt skipað undirvísingartilboð og holla grundútbúgving í tónleiki. Musikkskúla miðnám er eisini eitt fyrireikingarskeið til upptøku á lærdan tónlistarskúla.
Tvær breytir eru: ein klassisk og ein rútmisk, og undirvíst verður ljóðførisspæli, sangi, kompositión og øðrum vanligum tónleikagreinum.
Skeiðið varir í 3 ár og møguleiki er ikki at søkja útbúgvingarstuðul.
Umleið 8 næmingar verða tiknir inn á hvørjum ári.
Øll í aldrinum 14-25 ár kunnu søkja um at koma inn á hesa útbúgving.
Kostnaðurin fyri eitt skúlaár á Msikkskúla miðnámi er kr. 2.400,-
Upptøka á Musikkskúla miðnám er treytað av, at skikkaður lærari er tøkur.
Um tú vil vita meira um hesa útbúgvingina, so vend tær til vegleiðaran og leiðaran av Musikkskúla miðnámi: Ólavur Jakobsen, tlf. 516434, t-postur: olavur.jakobsen@skulin.fo


text:
Orð: Grundtvig
Týtt: Rólant Lenvig
1. So strítt teir farnu dagar runnu
sum fossar í tey miklu høv,
og har teir veiku hvíld sær funnu,
har fekk tann sterki sína grøv;
men tøkk tær veri, himna Guð!
tín megnar ætt doyr aldri út.
2. Tá grøvin tyrvd er, vaggar aftur,
og maður kom í mansins stað,
so yngist hesin dýri skattur,
tín megnar ætt hvønn skaptan dag,
og minnið og Guðs miskunn við
seg greina út í túsund lið.
3. Lat okkum eyga á tað festa,
hvat mætir mettu lívsins lyst,
ja, lat oss kappast við tann besta
og vága djarvt við deyðan dyst.
At spreingja hann og gravargarð
kann við Guðs hjálp væl eydnast tær.


text:
Sjónleikur
Sjónleikur er ein listagrein, har ein ella fleiri sjónleikarar framføra ein ella fleiri leiklutir fyri einum áskoðara ella eini áskoðarafjøld. Framførslan hevur oftast form av einum verki, sum er bygt upp við samrøðum millum persónar og eini søgugongd, sum kemur til sjóndar gjøgnum tað, ið fiktivu persónarnir í verkinum gera og siga.
Innihaldsyvirlit
Søga[rætta | rætta wikitekst]
Sjónleikurin hevur djúpar røtur aftur í mannasøguna. Granskarar føra hesa listargreinina aftur til ritualini, sum vóru partur av frummentanum hjá fyrstu menniskjunum (og kunnu eygleiðast enn í dag hjá sonevndum frummentanum). Hildið verður at hesi ritual hava havt sín uppruna í eini viðføddari trongd hjá menniskjum at endurgeva veruleikan í spæli.
Evropeisk leiklist, sum vit kenna hana í dag, hevur sínar røtur í griksku leiklistini, sum var í hæddini umleið 500-300 f.Kr. Serliga hava harmaleikirnir hjá Ayskylos, Sofokles og Evripides, sum vóru skrivaðir og spældir í tíðarskeiðnum 500-400 f.kr., havt stóra ávirkan á seinni leiklist. Ikki minst tí at grikski heimsspekingurin og vísindamaðurin Aristoteles skrivaði bókina Um yrkingalistina, ið lýsir griksku dramaini og greiðir frá, hvussu eitt drama eigur at vera uppbygt fyri at hava mestu listarligu ávirkanina á áskoðaran. Grikska dramaið og Aristotelesar lýsing av tí gjørdist fyrimynd fyri evropeiska sjónleikaskriving frá renesansuni og fram.
Tað naturalistiska dramaið, sum var í hæddini í tíðarskeiðnum 1870-1900 og framvegis má sigast at vera tað, ið vit uppfata sum normurin, ið øll onnur leiklist verður mett eftir, byggir grundleggjandi á leiklistarfrøðiligu grundreglurnar í grikska dramanum: Har ein høvuðspersónur, sum vit liva okkum inn í, har er ein søgugongd við eini innbygdari konflikt, sum verður spent upp, til hon umleið miðskeiðis í gongdini nær einum punkti, har tað ikki vendist aftur (point of no return), og síðani fylgir ein gongd, har hendingagongdin miðvíst fer ímóti einum enda, sum annað hvørt upploysir konfliktina (hollywood-modellið) ella førir til katastrofu fyri høvuðspersónin (tað siðbundna dramaið). Tann naturalistiski sjónleikurin er førdur víðari við filmslistini, har tað sonevnda hollywood-modellið fyri filmshandritaskriving í stóran mun nýtir grundbygnaðin í naturalistiska dramanum.
Sjónleikurin í nýggjari tíð hevur ment seg í nógvar ymiskar rættningar. Nógv moderna leiklist er kropslig og nærkast dansinum. Aðrir leiklistaformar leggja dent á tekst og eitt abstrakt, ikki-naturalistiskt úttrykk.
20. øld hevur havt nógvar høvuðsstreymar innan leiklistina: Tann ekspressionistiski sjónleikurin (serliga Týskland, Frakland og Eysturríki umleið 1900-1920), tann episka leiklistin, sum var ein politisk manifestatión innan leiklistina (Erwin Piscator og Bertolt Brecht, Týskland og USA 1925-1950), absurda leiklistin (Frakland og Ongland 1947-1960, Samuel Beckett, Eugène Ionesco, Harold Pinter og Jean Genet) og tað fysiska teatrið (1955-1980 Pólland, Danmark, Jerzy Grotowski og Eugenio Barba). Eitt annað týdningarmikið rák í vesturheiminum í 20. øld hevur verið tey frælsu bólkateatrini, sum komu fram í 1960-árunum og 1970-árunum, og sum arbeiddu fyri at fáa leiklistina úr teimum siðbundnu borgarligu sjónleikarhúsunum og út í samfelagið, og sum endurnýggjaðu leiklistina bæði hvat víðvíkti áskoðarafjøld, innihaldi, formi og arbeiðshátti. Hesir bólkar skaptu nýggj úttrykk við at spæla í øðrvísi rúmum og bróta niður bindingina pallur-salur.
Rák[rætta | rætta wikitekst]
Høvuðsrákini í sjónleikarsøguni eru:
- 500-400 f.kr.: Griksku harmaleikirnir. (Ayskylos, Sofokles, Euripides).
- 400-300 f.kr.: Griksku kommediurnar (Aristofanes, Menander).
- 240-100 f.kr.: Rómversk kommedia (Plautus, Terentius).
- 100- f.kr.-0: Rómverskir harmaleikir (Seneca).
- 0-500: Rómversk pantomima og dansileikur.
- 500-1000: Kirkjan setir forboð fyri leiklistini. Leikhús og alment fyriskipaðir leikir eru ikki til. Leiklistin livir sum undirhald millum ferðandi gyklarar, ið spæla á marknaðum og aðrastaðni.
- 1100-1500: Kirkuligir stórleikir. Uttandura framførslur í sambandi við kirkjuligar hátíðir kring um Evropa.
- 1500-1550: Forboð verður sett fyri sjónleikum við átrúnaðarligum innihaldi kring um í Evropa. Rembingarnar í sambandi við reformatiónina og rembingarnar innan katólsku kirkjuna gera, at sjónleikir um kristin evni øsa fólk upp - meina tey, ið hava kirkjuliga og verðsliga valdið.
- 1550-1650: Verðsligur sjónleikur vinnur fram.
- 1580-1642: Elisabethanska leiklistin í Onglandi. Eitt listarligt blómingarskeið fyri leiklistina í Onglandi. Kendasti høvundin frá hesi tíðini er helst William Shakespeare (1564-1616).
- 1600-1750: Klassiska leiklistin (Frakland, Corneille, Moliére, Racine)
- 1750-1850: Romantiska leiklistin.
- 1870-1900: Naturalistiska leiklistin (Ibsen, Strindberg)
Í Føroyum[rætta | rætta wikitekst]
Í Føroyum hevur sjónleikur verið spældur síðani eina ferð í 1780'unum, tá vit fyrstu frætta um sjónleikarframførslu í Havn. Tá spældu studentar Holberg á donskum. Í 1880'unum vóru fyrstu leikirnir skrivaðir og spældir á føroyskum. Havnar Sjónleikarfelag varð stovnað í 1918 og Sjónleikarhúsið var innvígt í 1926.
Frá umleið 1960 fór Havnar Sjónleikarfelag undir miðvíst at menna virksemi sítt listarliga, tá Føroya fyrsti útbúni yrkissjónleikari Eyðun Johannessen fór at arbeiða har sum leikstjóri og sum fyriskipari av skeiðum fyri sjónleikarar. Hetta virksemið helt fram til seinast í 1970'unum.
Yrkissjónleikur kom ikki í gongd í Føroyum fyrr enn í 1977, tá sjónleikarbólkurin Gríma varð stovnaður. Bólkurin hevði ikki egin høli, men leigaði seg inn frá verkætlan til verkætlan. Í 1998 fekk Gríma fyri fyrstu ferð sítt egna sjónleikarhús, tá salurin í Gamla Meiaríi varð tikin í nýtslu. Hóast trong fíggjarlig kor helt Gríma fram við virksemi sínum líka fram til 1. januar 2005, tá Tjóðpallur Føroya byrjaði virksemi sítt og tók yvir hølini.
Tjóðpallur Føroya er ein almennur stovnur og er einasta yrkissjónleikarhús í Føroyum. Tjóðpallurin heldur til í Gamla Meiaríi.


text:
Snorri Brend
22.09.2014 - 19:21
Tíðindi > Mentan > Uppaling & skúlaskapur
Í næstum kemur út ein rættiliga umfatandi bók við heitinum Barnaheimið eftir Gerhard Hansen.
Henda bókin er ein kvøða til Nicolinu Højgaard Simonsen, sum fyri øll hesi børnini á Barnaheimi Føroya var teirra mamma – ein mamma við stóra M.
Bókin lýsir virksemið á Barnaheiminum, frá byrjanini í Vestmana til tað, sum hetta heimið er vorðið til í dag.
Hetta heimið var Føroya fyrsta og einasta barnaheim í eini tið, har fólk nú á døgum høvdu hildið tað verið óðamannaverk.
Bókin verður givin út á egnum forlagi.
STÓRT HJARTA
Gjøgnum tað 373 síðu drúgvu bókina fæst eitt gott innlit í, hvat børn og vaksin sjálvi siga um tað at hava verið eitt barn á Barnaheiminum.
Fyri mong vóru umstøðurnar neyvan so góðar, tá tey fluttu inn á hetta heimið.
Men tá ein lesur tey ummælini, sum tey geva Nicolinu Højgaard Simonsen og Petur Højgaard Simonsen, er eingin ivi um, at tey hava havt tað sera gott her – á tí stóra heiminum við tí stóra hjartanum.
Ja, sagt verður beinleiðis, at kring Nicolinu vóru ongantíð ov nógv børn.
Eitt fyrrverandi barn á Barnaheiminum skrivar soleiðis um tíðina:
- Tað var als eingin ivi um, at Mamma var góð við okkum. Tað var heilt ótrúligt, at hon kundi hava pláss í hjarta sínum fyri so mongum børnum, og tað hevði hon.
- Vit vóru sjálvandi nógv børn, men tá ið eg í dag hugsi aftur um ta tíðina, so var tað fyri mær, eins og vit bert vóru ein vanlig familju við nógvum børnum, sigur hetta barnið.
Bókin um Barnaheimið verður løgd fram um vikuskiftið.
Les eisini: Nicolina flýddi undan bumbum ...
Nicolina Højgaard Simonsen og Petur Højgaard Simonsen


text:
Føðingardagshald á Vaglinum
Frælsisfagnaður í sambandi við, at staturin Ísrael verður 70 ár.
Mánadagin eru 70 ár liðin síðani David Ben-Gurion alment boðaði frá, at staturin Ísrael varð settur á stovn. Henda dagin klokkan 17:30 verður skipað fyri føðingardagshaldi á Vaglinum í Havn.
Svenning av Lofti og Avi Lipkin fara at halda røðu, og Heini og Malan Lützen og Sirikit Jacobsen fara at syngja.
Tey sum koma til føðingardagshaldið fáa ókeypis kaffi og lagkøku.
Klokkan 19:30 sama kvøldið verður eitt tiltak í Læraraskúlahøllini, har Avi Lipkin og bólkurin Blátt Gras fara at luttaka.
Avi Lipkin verður eisini at hoyra í Miðnámsskúlanum á Kambsdali leygardagin klokkan 16, og í skúlahøllini á Giljanesi sunnukvøldið klokkan 19.


text:
Í 1974 var hann so nýggjur, at hann legði navn til ein heilt
nýggjan klassa. Síðani hava 5 eftirkomarar syrgt fyri, at
føraraplássið ongantíð varð í vanda. Men hondina á hjartað: Ongin
rúmaði líka slóðbrótandi endurnýggjan, sum tann tit síggja á
mynduni. Golf VII hevur nýggjar sjálvhugsandi trygdarskipanir, sum
eru meira fyribyrgjandi, enn sjálvt teir mest bjartskygdu
ferðslugranskararnir høvdu droymt um. Nýggir motorar, sum minka
brennievnisnýtsluna upp til 23%. Nýtt og betri pláss til stórar
kúllar á baksetrinum. Touch-screen framman. Nýtt ergonomiskt
førarapláss. Vit kundu hildi áframm.
Hóast alt hetta, fæst hann úr einans kr. 229.000,-
Vit síggjast til ein royndartúr.
Faldari


text:
Hjartastartari
Í skrivandi løtu eru 30 hjartastartarir skrásettir í Norðoyggjum, har av 14 hjartastartarir eru í Klaksvík og 16 hjartastartarir eru spreiddir runt um oyggjarnar.
Við at fylgja hesari leinkju, ber altíð til at finna tann hjartastartarin í Føroyum, sum er tættast við. Eisini finnur tú brúkaravegleiðing til hjartastartaran.
Allar Norðoyggjarnar hava í minsta lagi ein hjartastartara. Niðanfyri er eitt yvirlit yvir hvussu nógvir hjartastartarir eru á hvørjari oyggj:
Fugloy: 2 hjartastartarar
Svínoy: 1 hjartastartara
Viðoy: 2 hjartastartarar
Borðoy: 19 hjartastartarar
Kunoy: 3 hjartastartarar
Kallsoy: 3 hjartastartarar


text:
Hugtakandi concert við Tórshavnar Kamarkóri
Tað var við stórum áhuga at vit Langafríggjadag trillaðu út á Toftir at hoyra Kamarkórið &/co framføra verk eftir Fauré og Mendelssohn. Tað er sera forkunnugt at hoyra tónleik eftir hesum báðum tónaskøldunum, so tað ræður um at nýta høvið, tá tað býðst.
Tíverri er tað ofta soleiðis í Føroyum, at fólk setast aftur heldur enn at fara avstað, tá okkurt slíkt tiltak er á skránni – serliga tá concertir verða lagdar í Eysturoynni, har tað tykist vera trupult at skapa áhuga fyri nógvum øðrum enn at sparka rundar leðurkúlur. Men hetta var ein frálíkt valdur dagur at leggja eina concert, ið m.a. umfataði eitt Requiem. Sjálvandi skal eitt Requiem syngjast Langafríggjadag, tí tá eru fólk onkursvegna andaliga predisponerað til slíkan tónleik.
Og Fríðrikskirkjan var eisini næstan hálvfull, hóast eg hevði óttast, at bert fá fólk fóru at koma. Tað snilda við bonkunum í Fríðrikskirkjuni er, at rygglenið kann takast av og setast hinumegin beinkin, soleiðis at áhoyrarnir venda móti orglinum. Hetta høvdu fyrireikararnir gjørt við umleið helvtina av bonkunum, og teir vórðu stórt sæð fyltir av áhoyrarum, ið komu heilt frá Tórshavn, Vágunum, Sundalagnum, Fuglafirði – og sjálvandi Skálafjarðarøkinum. Eg ivist tó í um nakar var úr Norðuroyggjum.
Góð kirkja at syngja í
Kamarkórið syngur somu concertina í Vesturkirkjuna 23. apríl, men eg valdi Fríðrikskirkjuna fram um, bæði tí tað var Langifríggjadagur, tí eg var í Eysturoynni og tí mínar egnu royndir siga, at Fríðrikskirkjan er betri at syngja í enn Vesturkirkjan.
Tað vísti seg at vera eitt gott val, tí longu í fyrsta stykkinum hoyrdist tað frálíka, javnvigandi ljóðblandið, har Kamarkórið høgrumegin orglið og eitt strúkiensemblið vinstrumegin orglið ljómaðu hvørt annað upp til eina fína framførslu. Eg sat gaman í væl fyri miðskeiðis í kirkjuni, so tað hevur eisini gjørt sítt fyri mítt upplivilsi. Harumframt skal sigast, at Cantique de Jean Racine eftir Fauré er eitt rættiliga takknemligt verk at framføra, so man verður næstan seldur líkamikið hvat.
Mendelssohn tyktist keða kórið
Eg lurti javnan eftir Kamarkórinum, og tað er hugaligt at hoyra, at tað er í støðugari menning. Gandadrykkurin er heilt víst Bernharður Wilkinson, ið megnar at stýra kórinum mundandi betri enn undanfarnu kórleiðararnir. Og tó, so stríðist Bernharður eisini fyri at halda kórinum upp, tí tað hevur tíverri lyndi til at missa focus viðhvørt. Serliga trupult gjørdist tað á hesari concertini, har kór, og strúkarar stóðu hvør sínu megin orglið, meðan Bernharður skuldi halda contact við allar tríggjar partar.
Næsta verkið á skránni var “Hear My Prayer” eftir Mendelssohn, og tað vóru serliga teir báðir sopransolistarnir Anne Mette Greve Klemensen og Arina Bischoff, ið tóku uppmerksemið. Anne Mette, ið er prestur í Fuglafjarðar kirkju, hevði ikki sín besta dag, og sang ikki so sannførandi sum hon mangan hevur gjørt áður. Hinvegin tyktist Arina at hvíla í sær sjálvari, og var eitt fragd at hoyra. Eitt, ið tó irriterar meg markleyst, er at hon stóð uttan mappu, meðan øll hini í kórinum stóðu við mappu. Tað kann tykjast smáligt at nevna slíkt, men tá man framleiðir eitt so dygdargott produkt sum Kamarkórið framleiddi hendan Langafríggjadagin, er tað spell at slíkt skal dálka ta annars so góðu heildarmyndina.
Mendelssohn er av egnum royndum eitt sindur møtumikið at koma gjøgnum, og her er vert at koma inn á eitt annað critiquepunkt viðvíkjandi Kamarkórinum. Tað tykist snøgt sagt sum kórið hevur lyndi til at missa áhugan í tónleikinum, tá talan ikki er um bombastiskar ella dramatiskar passasjur. Men soleiðis má eitt kór sjálvandi ikki hugsa, tí tað er minst líka umráðandi eisini at halda intensitetin, tá tónleikurin verður meiri spakur og inniligur.
Requiem – góð, men blandað góðska
Fauré hevur skrivað eitt rættiliga gott Requiem, tó at tað sjálvandi livir eina skuggatilveru í mun til Requiem hjá m.a. Mozart og Verdi. Byrjunarsatsurin “Kyrie” var ikki so væl frágingin, ja tyktist heldur stetlandi viðhvørt. Serliga vóru tað strúkararnir, ið ikki vóru sannførandi. Kanska vóru tey undirmannað, men í hvussu er tyktist sum um tey áttu at havt vant ein ella tveir tímar afturat.
Í “Offertoire” fingu áhoyrararnir tó dagsins hæddarpunkt, tá Herfinnur Árnafjall á sannførandi hátt framførdi altarbønina. Herfinnur hevur eina góða og stórbæra bassrødd, ið megnar at bera boðskapin fram til fjøldina. Her upplivdi man veruliga hvussu væl Fríðrikskirkjan megnar at bera sjálvt tær minstu detaljurnar fram í rúmið. Veruliga ein frálík kirkja. Tó má sigast, at kórið ikki var líka nógv við upp á tað í hesum satsinum. Tað tyktist snøgt sagt sum luftin fór úr ballónini sum hesin heldur langi satsurin leið.
Triði satsurin “Sanctus” tyktist tó at hóva kórinum munandi betri, ivaleyst tí hann er lívligari. Kórið ljóðar verulig gott, tá Bernharður hevur vundið tey í gongd, tó at eg haldi, at sopranbólkurin er á einum nakað hægri støði enn restin av kórinum. Tær eru eitt fragd at hoyra, og tann dagin restin av kórinum kemur upp á sama støðið, verður Kamarkórið ikki bara eitt gott, men eitt framúr kór. Eg haldi, at Kamarkórið hevur eitt spennandi potentiali, og eg gleði meg at hoyra hvat Bernharður Wilkinsson kann fáa burtur úr teimum framyvir.
Í “Pie Jesu” slapp enn ein sopran framat við solosangi. Hesaferð Urd Johannesen, og hennara framførsla var eisini hugtakandi, tó ikki framúr. Fimti satsurin “Agnus Dei” var kanska besti satsurin á hesi konsertini, ivaleyst tí at hann er so dramatiskur og hevur so týðiligt orgulspæl, ið kann hugsast at hava inspirerað kórið. Í sætta satsinum “Libera me” slapp Herfinnur Árnafjall aftur fram at sum solistur, og hesaferð var kórið við upp á tað. Tað hoyrdist tó týðiliga, at uttan Herfinn var bassbólkurin munandi skerdur. Kanska hava teir ikki dugað satsin nóg væl og hava tí ikki torað at sungið ígjøgnum. Undir øllum umstøðum haldi eg, at vit mugu krevja, at allir sangarar hava lisið upp á lektiuna, tá teir syngja í einum so ambitiøsum kóri.
Eftir sjeynda satsin “ In paradisum” varð klappað dúgliga av fjøldini. Konsertin vardi bert knappan tíma, og tað er akkurát tað man hevur tørv á ein Langafríggjadag áðrenn nátturða.
Eg vóni, at nógv fólk fara á concertina í Vesturkirkjuni leygardagin 23. apríl. Hetta er vakur og forkunnugur tónleikur, og Kamarkórið er sera væl egnað til at framføra hetta slagið av “meðalstøddar”-tónleiki. Eg gleði meg til at hoyra meiri frá teimum í framtíðini. Eg haldi bara, at um man vil framføra eitt verk sum hetta, eigur man at investera eitt sindur meiri í instrumentalistarnar. Teir skulu vera fleiri í tali og fáa meiri tíð at venja.


text:
Endamálið við útbúgvingini
Endamálið við útbúgvingini til sjúkrarøktarfrøðing er at geva teimum lesandi førleika til at kunna virka sjálvstøðugt sum sjúkrarøktarfrøðingar og vera við í tvørfakligum samstarvi. Útbúgvingin skal, í samsvari við ta samfelagsligu, vísindaligu og tøkniligu menningina og tørvin á sjúkrarøkt, geva teimum lesandi førleika í ástøðiligum og kliniskum sjúkrarøktarkunnskapi.
Sjúkrarøktarfrøðingur
- Útbúgvingin til sjúkrarøktarfrøðing tekur 4 ár, og gevur rætt til heitið Bachelor í sjúkrarøktarfrøði.
- Enska heitið er Bachelor of Science (BSc) in Nursing.
- Útbúgvingin fatar um ástøðiliga undirvísing á skúlanum, og kliniska undirvísing á ymiskum deildum á sjúkrahúsum, ellis- og røktarheimum, og í heimarøktini kring landið.
Virkisøkið hjá sjúkrarøktarfrøðingum
- Sjúkrarøktarfrøðingurin stuðlar sjúklingum, familjum og bólkum at meta um og brúka teirra likamligu, sálarligu, sosialu og andaligu møguleikar í tí umhvørvi tey liva og arbeiða í
- Sjúkrarøktarfrøðingurin skal vera førur fyri at menna tiltøk og útinna handlingar, sum fremja og varðveita heilsu og fyribyrgja sjúku.
- Sjúkrarøktarfrøðingurin metir um, leggur ætlan fyri, útinnir og eftirmetir sjúkrarøkt í mun til sjúku og rehabilitering í samfelagshøpi.
- Sjúkrarøkt fatar um tað likamliga, sálarliga, sosiala og andaliga í lívinum, og tann hátt tey ávirka heilsu, sjúku, avlamni, líðing og tað at vera doyggjandi.
- Sjúkrarøktarfrøðingurin útinnir sjúkrarøkt sjálvstøðugt og sum limur í tvørfakligum arbeiðsbólki.
- Sjúkrarøktarfrøðingurin stuðlar sjúklingum, familjum, bólkum og nærsamfelagum, so tey eru virkin sjálvi, tá ið tað er viðkomandi. Á hendan hátt stuðlar sjúkrarøktarfrøðingurin sjálvsáliti og sjálvsavgerð og virkar fyri at fremja eitt heilsugott umhvørvi.


text:
Tann nýggi SEAT Leon stígur nú fram enn meira sjálvvissur, meira máttmikil, og er hann á tremur við tí nýggjastu trygdarútgerðini á marknaðinum. Og tú fært eisini hópin av stimbri frá teimum máttmiklu og økonomisku motorunum. SEAT Leon er skaptur við ovurhuga fyri neyvleika.
Fimm stjørnur fyri tryggleika
Við maksimalum fimm stjørnum í Euro NCAP royndini, kanst tú, óansæð hvar tú situr, altíð føla teg tryggan í tí nýggja SEAT Leon.
Fæst eisini í Ecomotive
Tann nýggi SEAT Leon er eitt atletiskt natúrtalent. Kvikur, máttmikil og smidligur. Og samstundis mildur mótvegis pengapunginum. Eitt nú útletur okkara mest effektivi motorur, 1.6 TDI 105hk, bara 98g CO2 fyri kilometurin og koyrir 26,3 km fyri liturin av brennievni.
Hetta skyldast partvíst tí framkomnu Start/Stop skipanini - eitt tøknifrøðiligt landnám, sum avmarkar tómgangstíðina á motorinum við at sløkkja hann, meðan bilurin stendur stillur. Hetta hevur við sær bæði lægri útlát av koltvísúrnu og lægri brennievnisnýtslu.
Vit síggjast til ein royndartúr.
Faldari


text:
Tá ið eitt byggiarbeiði er liðugt, skal kommunali byggimyndugleikin fráboðast.
Kommunali byggimyndugleikin kann gera leiðreglur fyri, um smærri byggingar skulu fráboðast, tá byggiarbeiðið er liðugt.
Kommunali byggimyndugleikin kann nokta at geva loyvi til at taka bygningin í nýtslu, um byggingin ikki er samsvarandi byggiloyvinum.
Kommunali byggimyndugleikin skal í tílíkum førum geva eigaranum boð um at rætta brekið, sbrt. § 15 í byggilógini.
Kommunali byggimyndugleikin kann t.d. krevja eina dagførda brunaætlan ella aðra skjalfesting fyri, at krøvini til byggingina eru lokin.
Kommunali byggimyndugleikin kann í ávísum førum, sbrt. § 17, stk. 3 í byggilógini, geva fyribils loyvi til, at bygging kann verða tikin í nýtslu, heilt ella lutvíst, hóast byggingin enn ikki er heilt liðug.
Kommunali byggimyndugleikin kann seta eina freist fyri, nær byggingin skal vera liðug.
Somuleiðis kann kommunali byggimyndugleikin krevja fíggjarliga trygd fyri, at arbeiðið verður gjørt liðugt. Um freistin ikki verður hildin, kann kommunali byggimyndugleikin skipa fyri, at byggingin verður gjørd liðug fyri veittu trygdina.
Sbrt. § 17, stk. 3 í byggilógini kann kommunali byggimyndugleikin geva fyribils loyvi til at taka bygging í nýtslu, hóast hon ikki er heilt liðug, um kommunali byggimyndugleikin við sýni hevur mett, at hetta ikki er til ampa ella skaða fyri tey, ið skulu brúka bygningin, ella onnur.


text:
Collagen-gelatin-verkætlan
Fitt av tíð og orku varð nýtt til at fáa fígging til ein PhD-undanverkætlan, sum millum annað hevði til endamáls at gera yvirlit yvir fyritøkur, ið framleiða gelatin og collagen, hvørjir keypararnir og marknaðirnir eru, hvørji krøv verða sett til rávøruna og hvørjir lág- og hávirðis vøruúrdráttir kunnu framleiðast úr rávøruni.
Lýst varð eftir fólki, og ein ungur dugnaligur verkfrøðingur í biotøkni frá DTU, Jonhard Eysturskarð (JE), varð settur í starv.
Heidelberg
Í byrjanini av PhD-undanverkætlanin fór JE í lag við at finna, fáa til vega og lesa vísindaligar greinar, viðkomandi bóklingar og heimasíður, sum lýsa gelatin- og collagen-virksemið kring knøttin. Síðani fór JE saman við Granskingardeplinum í evnafrøði og lívtøkni og samskiparanum av fiskivinnugransking, Jákup Mørkøre á Fiskimálaráðnum, undir at fyrireika eina ferð til Heidelberg í Týsklandi, har ein stór altjóðað gelatin-ráðstevna varð hildin í tíðarskeiðinum 6. til 9. september 2005. Henda ráðstevna verður einans hildin fjórða hvørt ár.
Umframt at ráðstevnan gav JE eitt gott innlit í, hvat rørist á gelatin-økinum, fekst samband við granskarar, framleiðarar, sølufólk og keyparar kring allan knøttin.
Út í heim
Eftir hesa ráðstevnu varð farið undir at fyrireika vitjanir í Spania, Fraklandi, Onglandi, Kanada og USA.
Í Amerika vitjaði JE, Bob Welland, varastjóra hjá Kenney & Ross (Norland), sum er týdningarmesti kaldsjóarfiska-gelatin framleiðari í heiminum. Høvi fekst eisini at vitja professaran Joe M. Reigenstein, sum hevur drúgvar royndir innan gransking í fiska-gelatin og er serfrøðingur innan kosher- og halal-marknaðin. Hesir eru marknaðirnir hjá ávikavist jødum og muslimum.
Junca
Í Evropa vitjaði JE fyritøkuna Rousselot (Frakland), sum er næststørsti gelatin framleiðarin í heiminum, Cardinal Health (England), sum nýtir fiska-gelatin til at hylkja heilivág í, CSIC (Consejo Superior de Investigaciones Científicas, Madrid, Spania), sum hevur drúgvar royndir innan gransking í fiska-gelatin, og sponsku gelatin-fyritøkuna Junca.
JE fekk samband við CSIC ígjøgnum Magnus Paula Magnussen, Cand pharm. & PhD (MPM), sum áður hevði vitjað granskingarlundina í samband við eina námsferð við næmingum úr Fiskivinnuskúlanum. MPM hevur upparbeitt eitt sera stórt og virðismikið kontaktnet av serkønum fólkum úti í heimi, og hevur MPM og hansara netverk verið av stórum týdningi fyri føroyska gransking og menning. Í gjøgnum professaran Javier Borderías, sum starvast á CSIC, fekk JE møguleikan at vitja gelatin-fyritøkuna Junca í januar 2006. Eftir hesa vitjan og eftirfyljgandi rapportering fekk Egil Olsen, táverandi stjóri á, Faroe Marine Biotech, samstarv í lag við sponsku gelatin-fyritøkuna.
Seanenergy
Stovnsetanin av Seanenergy á Eiði kom ikki av tilvild, men harafturímóti sum eitt beinleiðis úrslit av miðvísari og tættari samvinnu millum Granskingarkjarnan í evnafrøði og biotøkni og Faroe Marine Biotech í fyrsta umfari og millum Junca og Faroe Marine Biotech í øðrum lagi.
PhD-verkætlanin sjálv
Eftir hesa PhD-undanverkætlan fekst eftir tógvið stríð figging til eina PhD-verkætlan um collagen og gelatin. Bróðurparturin av fíggingini var útlendskur kapitalur.
Endamálið við hesi ígongdverandi verkætlan er at: Process-optimera extraktión av collagen/gelatin burtur úr skræðu av føroyskum fiskasløgum, so sum toski, upsa og hýsu, svartkjafti, gulllaksi, laksi. Máta týdningarmestu alisfrøðiligu og evnafrøðiligu parametrarnar av framleidda gelatininum og kanna eftir, um hesi parametrar eru støðugir ella broytast við árstíðini. Sammeta mátaðu parametrarnar við útlendsk virði og harvið staðfesta, um føroyskt fiskagelatin hevur serstakar eginleikar ella ikki. Hækka bráðpunktið á marina gelatininum í fyrsta lagi við krossbindingum framdar við enzymum, t.d. transglutaminase og í øðrum lagi við polysaccharidum, eitt nú kappa-carageenan, og harvið gera tað handilsliga kappingarført við onnur terrestrial gelatin-sløg.
Verkætlanin fer fram í Tróndheimi í Noregi. Higartil eru fleiri nýggj og týdningarmikil úrslit nádd. Úrslit, sum kunnu fara at hava stóran týdning fyri føroyska collagen-gelatin-framleiðslu.


text:
1832-1898
Lewis Caroll var enskur rithøvundur, matematikari og fotografur. Hann er serliga kendur fyri bókina Lisa í Leikalandi (1865) og Through the Looking-Glass (1872).
Orðaspæl og hugflog hansara hevur hugtikið bæði børn og vaksin og hann hevur givið íblástur til mong listafólk.
Hann starvaðist sum lektari í støddfrøði í Christ Church í seks og tjúgu ár.
Tá ið nýggi dekanurin Henry Liddell kom á Christ Church skúlan í 1856, gjørdist Lewis Caroll vinur við hjúnini og tær tríggjar døturnar. Familjan kom at hava stóra ávirkan á bæði sosiala lív hansara og eisini skriving.
Tað var fyri teimum, at hann segði søguna um Lisu (Alice) og varð eggjaður til at skriva hana.
Lewis Carroll tókst eisini nógv við myndatøku, og eitt av høvuðsmyndaevnum hansara vóru smá børn, mangan nakin. Tað hevur síðani verið kjakast nógv um hetta fyribrigdið. Karoline Leach, ein enskur rithøvundur, hevur í 1999 skrivað bók um Lewis Carroll og sigur, at hann er misskiltur, av tí at vit ikki hava skilt viktorianskan moral, og seinast hevur Hugues Lebailly, lektari á Sobonne, skrivað um hetta og sammett tað við rákið í viktoriutíðini, har børn nærum vóru dýrkað. Hann gongur harvíð ímóti øðrum metingum av Lewis Carroll og alski hansara fyri børnum, sum nakað ónormalt.
Tað hevur eisini verið spekulerað nógv um Lewis Carroll brúkti narkotika, men onki er, sum kann prógva tað.
Helst er tað søgan um Lisu í leikalandi, sum ger, at Lewis Carroll verður fyrimyndin hjá ungdómi í sektisárunum, har hugsanin um narkotika var øðrvísi og fríari enn hon er nú. T.d. skrivaði Grace Slick í Jefferson Airplane sangin White Rabitt, har Lisa í Leikalandi verður lýst sum eitt psykadeliskt tripp.
Lewis Caroll skrivaði dagbók, men ein stórur partur av henni er burturblivin, bløðini eru skrødd úr dagbókini. Nógv hevur verið kjakast um, hví so man vera.
Samanumtikið verður Lewis carroll mettur at vera ein av sermerktastu høvundunum í sínari tíð, sum framvegis hugtekur nútíðarlesaran, og lív og virki hansara hevur verið granskað av mongum.
Útgávur:
1988 Lisa í Leikalandi
2010 Lisa í Leikalandi og Inn gjøgnum spegilin
Umrøða:
Karoline Leach: In the Shadow of the Dreamchild. 1999. Peter Own Publishers, London.
Robert Douglas-Fairhurst: Alice in Wonderland - what does it all mean? The Guardian 20. mars 2015
Josh Jones: The Psychological & Neurological Disorders experienced by Charachters in Alice in Wonderland. openculture.com 17. januar 2018
Heimasíða:
www.lewiscarrollsociety.org.uk


text:
Stórur áhugi fyri Vinnustevnuni Faroexpo
Fyrireikingarnar til Faroexpo, sum er í døgunum 19. – 22. oktober 2009, ganga sera væl. Higartil hava 35 fyritøkur, bæði føroyskar og útlendskar, meldað til vinnustevnuna. Málið er at fáa talið upp á 60 luttakarar í ár. Tað er nakað hægri enn í 2008.
Hetta er fimtu ferð at hendan altjóða vinnustevna verður hildin í Runavík, og er hon partur av áhugaverdu Mentanarvikuni í Runavíkar kommunu, sum byrjar 18. oktober og endar 25. oktober.
Faroexpo vendir sær móti ídnaðar- og tænastufyritøkum, innan fiski-, ali- og oljuvinnuna og almennum stovnum, ið eru viðkomandi fyri hesar. Faroexpo eitt gott høvi hjá føroyskum fyritøkum at hittast og byrja samstarv, sum kann økja um teirra møguleika á heimliga og altjóða marknaðinum.
Partenariat
Skipað verður fyri sonevndum partenariati í ítróttarhøllini í Runavík. Eitt Partenariat er eitt lukkað forum, tvs. at bert tilmeldaðir luttakarar hava atgongd. Partenariatið setir fokus á fyritøkur innan ymiskar vinnugreinar. Mannagongdin fyri slíkum er, at luttakararnir frammanundan stevnuna, hava ynskt at hitta aðrar luttakarar á skipaðum fundum, sum verða hildnir innanfyri eitt avmarkað tíðarskeið á einum stevnubási.
Almenn Faroexpo Ráðstevna
Á vinnustevnuni verður eisini skipað fyri eini almennari ráðstevnu, sum í ár verður hildin í Løkshøll, sum er nýggja Mentanarhúsið í Runavík. Evnið á Faroexpo Ráðstevnuni 2009 er "Nútímans Leiðslustýring". Fyra áhugaverdir fyrilestrahaldarar fara at mynda ráðstevnuna.
Talan verður um eina undirhaldandi og spennandi viku, har vinna og mentan ganga hond í hond.
Aftur í ár er tað fyritøkan Virkisráðgeving í Runavík, sum er høvuðssamskipari av Faroexpo og Mentanarvikuni í Runavíkar. Høvuðsstuðlarnir hjá tiltakinum eru Eik Banki og Runavíkar kommuna. Harumframt hevur Faroexpo nakrar smærri sonevndar Expo-stuðlar, sum eru Bakkafrost, Borg og Hotel Runavík.
Til ber at lesa meira um partenariatið og ráðstevnuna á www.faroexpo.fo.


text:
Anfinnur bóndi í Elduvík var á útiróðri ein dagin. Óveður kom á hann, hann rak av leið og setti upp einastaðni í Norðuroyggjum. Langur vegur var at koma heim aftur hjá honum, fleiri firðir at sleppa um. Tá ið hann kom at bøgørðunum í Elduvík, hoyrdi hann dans ganga — tá drukku tey ervi eftir hann, tí ikki hildu tey vón vera til, at hann kom aftur, so long tíð sum nú var liðin. Eingin visti av, fyrr enn Anfinnur bóndi kom og loypti splitt í dansin. Tá dansaði konan uppií. Við tað sama var alt kvirt, og øll stóðu so smoykin. Lítið var hann syrgdur - tað sá hann, segði Anfinnur.
Átta vóru synir Anfins. Ein dagin sum teir vóru útrónir, funnu teir eina deyðseyðaær flótandi og tóku hana inn í bátin. “Mutti, mutti,” segði yngsti bróðirin Gutti (tað var nú orðtak hansara); “betur var, um eg hevði fingið hesa í part í kvøld!” Tá ið teir komu til lands aftur - einki høvdu teir fiskað - funnu teir eina kistu rikna inn á Gráastein (summi siga, at kistan varð fingin á útiróðri). Tá segði elsti bróðirin við Gutta: “Nú kanst tú eiga ærina,” og knossaði so kistuna heim til hús. “Blíantskistan” varð hon nevnd av tí, at har var fagurt klæði í, blíant kallað; ein blíantsstakkur var í, settur við perlum og dýrum steinum, og mangt annað skart. Býtt var ímillum teir eldru brøðurnar, men hin elsti, sum var giftur og búði í Nýggjustovu, tók stakkin heim til konu sína, Tríggjar páskadagar upp í slag gekk nýggjustovumatmóðirin í kirkju í hesum stakki; triðja dagin var prestur komin og skuldi leiða hana inn í kirkjustólin, sum siður var, tá ið ein kona hevði átt barn. Nú ið prestur sær hana, trívur hann í: “Eg hugsaði, at hetta hevði verið ein bóndakona; men nú síggi eg, at tað er ein harramansfrú”. Síðan gav hann hana og húsbónda hennara upp fyri øvrigheitini og so hinar brøðurnar. So gekk Nýggjustovugarður undir kong.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
PÍLAGRÍMSDAGUR Í LEIRVÍK
25.10.2017 - 16:18 - Tíðindaskriv
Leygardagin 4. nov verður skipað fyri pílagrímsdegi.
Dagurin byrjar í Limmilund kl 11:00.
Vit ganga inn á Varmakeldu og aftur.
Hetta er ein lættur róligur túrur við innihaldi, sum hoyrir til pílagrímstúrar, og er bert fyri vaksin.
Neyðugt er at tekna seg, tí dagurin endar við eini hugnaligari løtu við heitari máltíð, samveru og felagssangi.
Tiltakið endar uml kl 18:30.
Til ber at tekna seg við at senda eini SMS boð á telf 273329.
Tiltakið kostar 300 kr.
Øll eru vælkomin 😊
Søren Kirkegaard segði "Tab for alt ikke lysten til at gå. Jeg går mig hver dag den daglige velbefinnende til og jeg kender ingen tanke så tung, at man ikke kan gå fra den".
Lívið er ein pílagrímsferð.


text:
Kvæði í list/
The Ballad in Faroese Art
Listasavn Føroya 27.6. – 30.8. 2015
Kvæði og myndlist
Gomlu kvæðini eru mentanarligt DNA í føroyskum siðaarvi. Tey liva enn við sítt fríska lív í dansinum. Kvæðini vóru eisini keldan til nútímans føroyska skriftmálið, tá tað varð endurreist í 1800-árunum.
Eisini í listini hava kvæðini og dansurin verið eitt væl umtókt myndevni hjá mongum myndlistafólki. Gitnasta lýsingin av serliga Sjúrðarkvæðunum eru málaðu relieffini hjá Williami Heinesen í Kommunuskúlanum í Havn, kend av ættarliðum av skúlabørnum í høvuðsstaðnum.
Á okkara døgum hevur Astri Luihn, sum sjálv hevur granskað kvæðaløgini, givið kvæðunum eina modernaða tulking.
Annars er tað mest dansurin, sum hevur givið listini íblástur, frá Emil Krause yvir Sámal Joensen-Mikines og Janus Kamban til Olivur við Neyst, Edward Fuglø og óbeinleiðis Inga Joensen. Álvarsemi, dynamikkur, felagsskapur, kæti og skemt seta dám á hesar lýsingar, sum avspegla, at dansurin gongur fyrr sum nú.
Framsýningin á Listasavninum hevur samband við altjóða kvæðaráðstevnu-na, Ballad Conference, sum verður í døgunum 20. – 24. juli í Havn í samstarvi millum H.N. Jacobsens Bókhandil, Fróðskaparsetur Føroya og Norðurlandahúsið. Tvey av tiltøkunum á ráðstevnuni verða á savninum. Sí heimasíðuna hjá ráðstevnuni www.ballads2015.fo
Framsýningin heldur fram til 30. august, tó avbrotin í viku 31, tá Ólavsøkuframsýningin sum vant fyllir savnið.
Framsýningin letur so upp aftur í viku 32 og heldur fram allan august mánað.
Til framsýningina eru 12 dupult postkort givin út við myndum av einum listaverki og umtalu av tí.
Av tí at ráðstevnumálið er norðurlendsku málini og enskt, er teksturin á postkortunum enskur. Bæði føroysku kvæðini eins og føroysk list eiga eisini at fáa altjóða uppmerksemi.
Vinaliga heilsan LISTASAVN FØROYA


text:
Kundanøgdsemiskanningar
Tað er altíð møguligt at gerast betri
Í BankNordik hava vit støðugt fokus á at gerast uppaftur betri. Kundarnir eru miðdepilin í okkara arbeiði, og tí eru fráboðanir frá kundunum sera týðandi í okkara stremban at tryggja, at vit geva kundunum bestu kundaupplivingina.
Vit gera tí, við hjálp frá útvaldum samstarvsfeløgum, støðugt kundanøgdsemiskanningar, har vit biðja kundarnar meta um bankan út frá ymiskum viðurskiftum. Sum kundi í bankanum kann tú tí vera úti fyri at fáa ein teldupost sendandi frá okkara samstarvsfeløgum, har tú t.d. verður biðin um at svara, hvussu nøgd/ur tú ert sum kundi í bankanum, um tú vil viðmæla øðrum at gerast kundi ella um vit sum banki liva upp til tíni krøv og væntanir.
Hvussu kann eg vita, um telduposturin er ektaður
Nógv hava uttan iva verið úti fyri at hava fingið teldupost ella SMS sum siga, at tey hava arva eina stóra upphædd, eru hepnir vinnarar av eini kapping ella hava pengar til góðar í eini fyritøku. Slíkir teldupostar eru sum oftast falskir og royna at lokka fólk til at upplýsa persónliga viðkvæmar upplýsingar, so sum NemID koduna og bankaupplýsingar. Hesar svikaroyndir kallast ”phishing”.
Av tí at ”phishing” er eitt útbreitt fyribrygdi, eru nógv fólk av røttum illgrunasom, tá ið tey fáa ein teldupost frá einum ókendum sendara. Í BankNordik ynskja vit á ongan hátt, at okkara kundar fáa teldupostar frá okkum ella einum samstarvsfelaga sum leiða til ótryggleika og illgrunasemi um sendarin er sannur. Vit hava tí tætt samstarv við okkara samstarvsfelagar fyri at tryggja góðskuna á trygdini, tá ið teldupostar verða sendir út til kundar.
Tá ið tú sum kundi fær ein fyrispurning um at luttaka í eini kanning vil hetta eyðkenna teldupostin:
- Um tað er ein samstarvsfelagi hjá BankNordik stendur navnið hjá samstarvsfelagnum og ikki BankNordik sum sendari
- Um telduposturin hevur eina leinkju til eitt spurnarskema, er leinkjan møguliga lang og hevur nógv ymisk tekin og tøl. Orsøkin er, at leinkjan er til títt persónliga spurnarskema
Hevur tú ikki hug at lutaka kann tú lata vera við at svara teldupostinum ella trýsta á leinkjuna ”ynski ikki at luttaka” sum stendur í teldupostinum.
BankNordik hevur samstarvsavtalur við hesar samstarvsfelagar:
NPS Today
Um tú ynskir at vita meira um NPS Today, tryst her
Finanssektorens Uddannelsescenter og Dataminds
Um tú vil vita meira um Finanssektorens Uddannelsescenter, trýst her
Um tú vil vita meira um Dataminds, trýst her
Set teg endiliga í samband við okkum, um tú hevur spurningar
Hevur tú spurningar til ein teldupost, sum tú hevur móttikið ella hevur viðmerkingar, funnið ein feil, hevur atfinningar, rós ella eitt uppskot til ymiskt sum kann gerast betur, er tú altíð vælkomin at seta teg í samband við okkum við at ringja ella skriva teldupost til okkum her:


text:
24. november 2016 varð løgtingslóg nr. 116 um Landsbanka Føroya og Føroya váðaráð lýst, og harvið var Landsbankin stovnaður aftur frá 1. januar 2017.
Grein 1 í lógini sigur, at Landsbanki Føroya er almennur fíggjarstovnur og greiningarstovnur, ið virkar fyri fíggjarligum støðufesti í Føroyum.
Landsbankin er sjálvstøðugur almennur stovnur, sum virkar óheftur av politisku skipanini.
Umframt at virka sum almennur fíggjarstovnur og greiningarstovnur er landsbankin eisini skrivstova hjá Føroya váðaráð, sambært grein 24 í lógini.
Landsbankin er harumframt fyrisiting hjá Arbeiðsmarknaðareftirlønargrunninum (AMEG), og stjórin í landsbankanum er eisini stýrisformaður í AMEG.
Og í løgtingslóg nr. 81 frá 2011 um Búskapargrunn Føroya stendur at landsbankin umsitir grunnin.
Link til tær ymisku lógirnar eru niðafyri.


text:
Herðaklapp og pengar til føroyska ílegugransking
Heilsumálaráðið kunngjørdi í gjár, at føroysk ílegugransking hevur fingið eitt stórt herðaklapp. Á samkomu á Aarhus Universiteti varð almannakunngjørt, at danski Lundbeckgrunnurin hevur játtað 121 milliónir krónur til eina granskingarverkætlan, sum føroyska Ílegusavnið er partur av. Hetta er størsta einstaka granskingarjáttanin innan sálarfrøðiliga økið í Danmark nakrantíð.
- Hetta er ein stórur dagur fyri føroyska heilsugransking. Stóra játtanin er ein stór viðurkenning av dygdargóða arbeiðinum, sum Ílegusavnið ger. Hetta prógvar, at føroyska heilsugranskingin er á høgum støði, sigur Karsten Hansen, landsstýrismaður í heilsumálum.
Lundbeckgrunnurin hevur játtað tær 121 mió. krónurnar til iPSYCH, sum er eitt toymi við granskarum innan sálarfrøði og ílegur. Hetta toymi hevur eitt tætt samstarv við Statens Seruminstitut, Beijing Genomics Institute (BGI), deCode Genetics úr Íslandi og so Ílegusavnið í Føroyum.
- Vit eru sjálvsagt bæði fegin og errin av at vera partur av hesari stóru granskingarjáttanini. Hetta vísir, hvussu týdningarmikið tað er at vera partur av altjóða granskingarumhvørvinum. Fyri bæði føroyska ílegu – og sálarfrøðiliga gransking fer hetta at hava stóran týdning, sigur Guðrið Andorsdóttir, stjóri á Ílegusavninum.
Í granskingarverkætlanini hjá iPSYCH verður hugt nærri at fimm sálarfrøðiligum sjúkum. Talan er um skizofreni, bipolar (manio-depressivitet), tunglyndi, autismu og ADHD.
Føroyska granskingin á økinum er partvís framd í Føroyum og partvís í Danmark. Í Føroyum er mesta arbeiðið gjørt á Psykiatrisku deild, nú Psykiatriska Deplinum, har læknar, sjúkrarøktarfrøðingar og bioanalytikarar hava arbeitt part tíð við hesi gransking. Eini 8 fólk hava verið knýtt at hesum verkætlanum í Føroyum, sum hava verið í gongd í fleiri ár. August G. Wang, yvirlækni í psykriatri á Amager Hospital, er granskingarleiðari.
Tað ber ikki til at siga enn, hvussu stórur partur av játtanini kemur til Føroya. Í næstum fer at verða avtalað nærri, hvørjir partar av arbeiðinum og royndunum í nýggju verkætlanini fara at verða gjørdir í Føroyum.
Les um stóru verkætlanina á heimasíðuni hjá Aarhus Universitet
Les um verkætlanirnar hjá Ílegusavninum


text:
Dansileikurin "Barbara", sum er eitt nýmótans verk eftir føroyska tónaskaldið Trónd Bogason og danska koreografin Ingrid Tranum, verður frumframførdur í Føroyum fyrst í oktober. Tað verða dansarar frá Saga Dance Art Collective og føroyski vokalbólkurin Mpiri, sum framføra verkið.
Framførslurnar í Føroyum verða í Løkshøll í Runavík, hóskvøldið 1. oktober kl. 19.30 og í Norðurlandahúsinum leygarkvøldið 3. oktober og sunnukvøldið 4. oktober kl. 19.30.
Dansileikurin var danska umboðið á heimsframsýningini EXPO í Spania í 2008, heimsins størsta mentanartiltak. Sýningarnar í Føroyum eru partur av norðurlendskari rundferð hjá Barbara-hópinum.
Um leikin
Barbara byggir á skaldsøguna hjá Jørgen Frantz Jacobsen við sama navni. Í leikinum verður søgan um Barbaru sett inn í eitt nýtt tíðarskeið og søgd gjøgnum dans, tónleik, rørslur og ljóð. Eisini vera beinleiðis innsløg, sum verða tikin upp ymsastaðni í og uttanfyri leikhúsinum, varpaði upp á stórskíggja – í Barbaru verða mørkini millum leikmynd og veruleika sett úr gildi. Tónleikurin tekur støði í gomlu Kingusálmasiðvenjuni og verður tulkaður gjøgnum kórsang, upplestur og elektroniskan tónleik.
Fólkini handan Barbaru eru:
Koreografur: Ingrid Tranum
Tónaskald: Trondur Bogason
Kórleiðari: Gorm Larsen
Dansarar frá Saga Dance Art Collective: Christian From, Peter Fønss, Tina Møller, Aldo Velasquez og Ingrid Tranum.
Mpiri: Sigridur Eythorsdottir, Katrin Næss Hansen, Danial Hoydal, Gisli Magnason, Liv Mikkelsen, Hans Mols Mortensen, Bogi Moutitzen, Cecilia Nolsøe Poulsen og Tóra Vestergaard
Atgongumerki á 200 kr. kunnu keypast í Kunningarstovunum í Havn, Runavík, Fuglafirði, Klaksvík og í Norðurlandahúsinum umframt á www.nlh.fo.
GG: Atgongumerkjasølan til sýningina í Løkshøll byrjar 23. sept.


text:
Mentan og náttúra
Føst framsýning um føroyska náttúru- og mentanarsøgu við tættum úr jarðfrøðini, plantufrøðini, sjódýrafrøðini landdjórafrøðini, fornfrøðini, fólkalívi og nýggjari søgu. Framsýningin vísur tað týdningarmesta og mest grundleggjandi, vit hava, sum vit eiga í felag, og sum vit skulu umsita og røkja, nevniliga náttúru- og mentanararv landsins.
Í framsýningini er náttúrusøgan og mentanarsøgan flættaðar saman. Einki í náttúruni stendur stilt, og einki í mentanini stendur í stað. Náttúran ávirkar mentanina, og mentanin ávirkar náttúruna. Nýggj vitan og vísindalig úrslit daga undan, og tí er framsýningin ein tilgongd.
Síggj hvørji tiltøk eru á skránni hjá Tjóðsavninum. Framsýningar, fyrilestrar og tiltøk fyri børn og vakstin.
Skúlar kunnu nýta framsýningarnar hjá Tjóðsavninum í undirvísingini og eru altíð vælkomnir at seta seg í samband við savnslærararnar.
1. januar - 14. MAI
Hósdag
og sunnudag
kl. 14 - 17
Brekkutún 6
FO-188 Hoyvík
Telefon 340 500
tjodsavnid@savn.fo


text:
Hanus G Johansen - Av Stolinum Presturin Roddi So
Misc Unsigned Bands
Hanus G. Johansen - Av Stólinum Presturin Røddi So (Chords & Lyrics)
Listen to the song here: http://www.youtube.com/watch?v=ZyDp-q8zpwo
Intro: A
A G D A
01. Av stólinum presturin røddi so, syndarar komi í huga.
A G D A
At hann sum ei heldur Harrans boð, í helviti í ævir skal loga.
A E G D
Har eldsjógvur finst, ei sálin fær grið, tí Fanin er kikarin góður.
D A G D A
Hann skørar í eldin so við og við, og lýtur at sálunum fróður.
02. Klør sínar krøkjur hann í teirra kropp, ið ringastir vóru av monnum.
Neyðaróp teirra hann svarar við spott, og Judas hann heldur í tonnum.
Tit vendi nú um, biðji Harran um grið, bert hann kann mót helviti stríða.
Men stendur hann ikki við tykkara lið, í fjandans føvning tit glíða.
03. Eg gleipti hvørt orð, og eg hugtikin bleiv, eg kendi meg sekan í mongum.
Eg fór heim til hús, meg úr klæðunum reiv, so í song, men svøvnur var eingin.
Tað presturin segði í huganum stóð, og samvitskan ýldi í oyra.
Minst til hvat í sætta boði stóð, eg rópti fyri ikki at hoyra.
04. Men einki tað bætti, tí líka snjælt, tað ljóðaði mær í sinnið.
Í helviti verður ei bálið kalt, har hevur tú fullvíst inni.
Hvørt prestsins orð mær í huga kom, og hárið tað kreyp mær á høvdið.
Í huganum sá eg fjandans skon, og tóktist at mær hann gløddi.
05. Eg helt fyri eygum, tá ið eg hann sá, hann klørnar eftir mær rætti.
Og Judas hann tugdi sum ein tyggir skrá, á kroppi var logið hvørt petti.
Í ræðslu og ótta mítt hjarta skalv, eg trúði so víst eg var fokin.
Men so við eitt hendan sjónin hvarv, tá gleddist eg vandin var lokin.
06. Úr songini fór eg, at vindeyganum eg gekk, og stardi í gólvið niður.
Mítt hjarta ei meira so harðliga gekk, tó var ei í sálini friður.
Tí samvitskan mælti enn hvøsslig orð, hon mintist tær syndir eg gloymdi.
Tá kom mær í huga tey prestsins orð, at Harrin best sálina goymdi.
07. Eg fell so á knæ, bað Harran um grið, og gav honum trygdarorð míni.
Fyri mær skal hvør kvinna fáa frið, eg halda skal boðini tíni.
Men tú mást meg verja mót fjandans klógv, og stiðja tá ið freistarin kemur.
Hitt sætta boð skal eg tá halda og nógv, av øðrum tú Harri krevur.
08. Eg kendi meg styrktan, av bønini stóð, nú skuldi eg betri verða.
Tá trein inn vinkona, kinreyð sum blóð, hjálp Harri hvat skal eg nú gera?
Hon smíltist so vinarligt, heilsaði blítt, og arm sín um háls mín hon legði.
Og hárið hekk niður um miðju sítt, tey eygu, tey eygu hon hevði.
09. Eg royndi at halda mítt trygdarorð, so sá eg hon mundi meg ynda.
Tá tveitti eg lyftini fyri borð, tí settur við kvinnum at synda.
Og gloymd vóru lyftir og fjandans skon, Og einki tað rann mær í huga.
Sum ein tími fór náttin og dagur kom, sól sást í eystri loga.
10. Tá fór hon og eg sæt eftir her, tá runnu mær lyftir í sinnið.
Tú lovaði væl, men hygg nú tín ger, nú fjandin fer við tínum skinnið.
Eg rópti á Harran, tú krevur ov nógv, hví skapti tú kvinnur á foldum.
Eg kann ikki halda tú krevur ov nógv, áh betur eg var undir moldum.
Áh betur eg var undir moldum, ja betur eg var undir moldum.
Páll Olsen 29.10.11 (Faroe Islands)


text:
17. Aug 2017
Sjúrður Skaale, fólkatingslimur, hevur latið gera eina kanning um hugburðin hjá føroyingum til fosturtøkuspurningin. – Vit hava vitað ov lítið, hvat fólk halda um hesa lóggávuna, sum vit hava havt í áratíggju. Og um, hvat fólk halda um fosturtøku sum heild. Alt ov fá hava álit á, at lóggávan verður hildin, og bróðurparturin av føroyingum vil hava eina nýggja lóg. Tí er ongin ivi um, at nú mugu vit taka ábyrgd á politiskum stigi, sigur hann.
01. Jul 2017
Ein føroyingur er komin illa fyri eftir at hava sett sítt lív í váða fyri statin. Ráðharrin ásannar, at reglurnar tykjast órímiligar, men gevur einki lyfti um at broyta tær. – Hetta er ein einfaldur trupulleiki, sum bert krevur politiskan vilja at loysa. Tann viljin er bara ikki til staðar, sigur Sjúrður Skaale, fólkatingslimur.
29. Jun 2017
Føroysk lesandi hava ikki somu møguleikar at fyrireika seg til lestrarlívið sum donsku floksfelagar teirra. Orsøkin er tann einfalda, at tað ikki ber til at fáa útflýggjað NemID í Føroyum. – Hetta er ein púra óneyðug og reint teknisk forðing, sum ikki hoyrir heima í einum ríkisfelagsskapi, sigur Sjúrður Skaale, sum tí hevur heitt á stjórnina um at gera neyðugu broytingarnar.
22. Jun 2017
Sjúrður Skaale, fólkatingslimur, vísti herfyri á nakrar skeivleikar í donskum undirvísingartilfarið til skúlanæmingar. – Hvørki føroyingar ella danir hava áhuga í hesum. Tí ivaðist eg ikki í, at nakað fór at vera gjørt við málið, og stjórnin hevur ikki skuffað í so máta, sigur hann.


text:
Landsinnsavnan 2018
Peningurin í ár fer til fyribyrgingararbeiði millum børn og ungdóm í Føroyum við verkætlanunum Øll hava rætt til góð barnaár og Liv Lívið.
Hetta er fyribyrgjandi verkætlan, har vit bjóða
børnum og ungum í Føroyum, ið hava foreldur
við rústrupulleikum, í bólk saman við øðrum í
líknandi støðu. Við serkønari hjálp og vegleiðing
práta tey saman um sínar upplivingar, kenslur og
tankar.
Genta 14 ár: ”Tað var ræðuligt allatíðina at
goyma, at babba drakk.”
Liv Lívið er ein fyribyrgjandi verkætlan, sum fokuserar
á, at broyta rúshugburðin hjá ungdóminum og fyri at
minka um trýstið, ið ungdómur merkir, at smakka sær á.
Liv Lívið hevur eisini eina bingju, sum er eitt væl vitjað
rúsfrítt øki á m.ø. festivalum og stevnum, har
ungdómurin kann fáa sær ein heitan munn, løða
telefonina og annars fáa smakkin av at hugna sær
á rúsfríum øki.
HJÁLPIÐ OKKUM AT HJÁLPA!
SERA EINFALT
– Flyt á hesari síðuni til høgru
LAT PENGAR
– í bússuna, tá ið onkur bankar á dyrnar leygardagin 12. mai.
SEND SMS
– til 1910 við boðunum BK, og tú letur 100 kr.
– Til ber eisini at senda fleiri sms-boð
– Vodafone og Føroya Tele taka einki ómaksgjald.
FLYT GÁVU á konto:
Betri Banki 9181-495.393.4
Bank Nordik 6460-419.693.9
Norðoya Sp. 9865-101.533.2
Suðuroyar Sp. 9870-405.626.5
KOM Á STUÐULSKONSERT
Stuðulskonsert í Løkshøll leygarkvøldið 12.mai kl.20.00


text:
- Tíðindi, mentan og ítróttur
Misálit á Rigmor Dam lagt fram
Løgtingið er farið undir at viðgera eitt uppskot um misálit á Rigmor Dam, landsstýriskvinnu.
Stutt eftir at tingfundur varð settur klokkan 10 fyrrapartin, kom løgtingsformaðurin við fráboðan um, at misálit verður lagt fram í tingið.
Jørgen Niclasen, Bárður á Steig Nielsen, Bill Justinussen og Kári P Højgaard hava lagt misálit fram á Rigmor Dam, landsstýriskvinnu í Mentamálum.
Orsøkin er, at Mentamálaráðið hevur ógildað uppsøgninga av Liljuni Weihe, tíðindaleiðara í Kringvarpinum.
Í uppskotinum stendur millum annað:
"Landsstýrismaðurin hevur við síni avgerð lagt seg út í innanhýsis avgerðarrættin hjá leiðsluni fyri Kringvarp Føroya.
Grein 23 í kringvarpslógini ásetur, at fyrisitingarligar avgerðir kunnu kærast til landsstýrismannin. Sambært viðmerkingunum til hesa lógargrein verður ikki sagt eitt orð um starvsfólkaviðurskifti.
Viðmerkingarnar til lógina leggja als ikki upp til, at landsstýrismaðurin kann nýta hesa heimild til tess at “stýra” leiðsluni fyri Kringvarpið"
Í samband við hetta verður ein eyka tíðindasending í útvarpinum klokkan 11.
Sí eisini


text:
Orð: Árni Jacobsen
Lag: Torkil Mørkøre
Í himmalin á fold vit longu eru sett
í Kristusi, vit kalla vár frelsara og klett.
Av Jesu dýrd at skoða her aldri gerast mett
— tí, hann er tann, ið frelsa sálir kann.
Dýr er Guds ríka náði, sum fyrigevur synd,
og setur tey í frælsi, í myrkri trivla blind.
Hann fyri okkum letur upp ta føgru himmalgrind
— tí, hann er tann, ið frelsa sálir kann.
Tú sál sum uttan vissu í lívi ferðast her
og støðugt óttast fyri, hvat framtíðin tær ber,
legg lív títt nú í Jesu armar, bjargaður nú verð
– tí, hann er tann, ið frelsa sálir kann.


text:
Kvinnufelagasamskipan Føroya boðar til ársfund í Mettustovu úti á Reyni í Havn. Allir limir í Kvinnufelagnum eru hjartaliga vælkomnir á ársfund, sum er eitt gott høvi at hitta aðrar kvinnur, ið eisini hava áhuga fyri arbeiðinum fyri javnstøðu til kvinnur. Ársfundur Ársfundurin verður settur kl. 10. Fundarskráin fylgir lógum felagsins. Uppskot til viðgerðar á fundinum…
Góða Johanna … Hvat hugsaði tú, tá tú sá navn títt standa á prenti í Føroyatíðindum tann 28. januar í 1918? Lærerinde Johanne Mortensen stóð har, uppstillað á listanum hjá Froðbiar Sóknar kommunu millum 15 menn. 10 ár eftir at tú og aðrar kvinnur høvdu fingið loyvi at velja á kommunuvali, royndi tú tínar veingir…
(Rættað) Í morgin eru tað 100 ár síðani, at lóg kom í gildi í Føroyum, har øll yvir 25 ár fingu valrætt og valbæri til Føroya Løgting. Hetta merkti, at eisini kvinnur og ognarleys nú sluppu framat valstøðunum. Demokratia skipar í hesum sambandi fyri hátíðarhaldi í Norðurlandahúsinum 30. apríl kl. 14. Tiltakið er ókeypis og…
Tíðindaskriv frá Unga Tjóðveldinum Týsdagin hin 8.mars var háfagnaðardagur javnrættinda – Altjóða kvinnudagur. At øll menniskju eru jøvn, er aðaltáttur í frælsishugsjón tjóðveldsins. Í samband við Altjóða kvinnudagin skipar Unga Tjóðveldið fyri almennum fundi dagin eftir kvinnudagin, mikudagin 9. mars. Evnið á fundinum er “kvinnur og vald”. Tiltakið er býtt í tveir partar – kunnandi…
Nýggjársnátt blivu út móti 600 kvinnum seksuelt álopnar í miðbýnum í Køln. Hóast so nógvar meldingar, er ongin blivin handtikin fyri hesi misbrot. 31 menn eru handtiknir, men fyri stuldur og annað. Síðani hendingina eru fleiri líknandi hendingar komnar fram. Um enn ikki so umfatandi, so er somu nátt tað sama hent í millum annað…


text:
Roger Hodgson spælir á Vágsbøi
Summar Festivalurin fær legendariska vitjan í 2018.
Nógv munnu minnast tiltiknu løtuna á Summar Festivalinum í 2006, tá ið Roger Hodgson hevði konsert tíðliga sunnumorgun, eftir at hann var meiri enn 30 tímar seinkaður til landið orsaka av vánaligum floglíkindum. Fyri mong er tað størsta løtan, sum hevur verið á Summar Festivalinum. Tann framúr sterki sangarin framførdi stóru hittini, hann skrivaði og sang í bólkinum Supertramp, og løtan í lýsingini kendist gandakend.
Nú kemur Roger Hogdson aftur á Summar Festivalin, og hesaferð hevur hann bólkin hjá sær við og fer at spæla heimshittini hjá Supertramp, sum hann sjálvur skrivaði og sang á sinni.
Sangir sum ”Give a Little Bit”, ”The Logical Song”, ”Dreamer”, ”Breakfast in America“, ”It’s Raining Again”, “School“, “Fool’s Overture” og ”Take the Long Way Home” gjørdu, at Supertramp seldi væl yvir 60 milliónir plátur.
Roger Hodgson hevur eina ta mest eyðkendu røddina í alheims poppi, og nú hann fer á heimskonsertferð, hevur hann sett Føroyar á listan. Og sjálvandi framførir hann á Vágsbøi, har hann fyri fyrstu ferð í lívinum spældi konsert klokkan fýra um morgunin.
Summar Festivalurin verður hildin í døgunum frá 9. til 11. august. Roger Hodgson er fyrsti útlendski bólkurin, sum verður kunngjørdur. Fleiri koma seinni.


text: Altjóða filmstevnan í Göteborg gongur Norðurlandaráðnum ein skarpan gang. Meðan almenna ráðið við innheintaðum skattakrónum úr teim fimm norðurlendsku tjóðunum letur 350.000 danskar krónur til besta av fimm úrvaldum norðurlendskum filmum, fer filmstevnan í Göteborg á tredvinta sinni at heiðra besta av níggju úrvaldum norðurlendskum filmum við Dragon Award Best Nordic Film, sum er ein millión svenskar krónur. Vinnarin í fjør var Sameblod hjá Amandu Kernell úr Svøríki. Filmsfelagið vísti filmin í fjør, tá Heðin M. Klein innleiddi sýningina í Havnar Bio. Norðurlandahúsið vísur sama filmin seinni í ár, so gott høvi er at síggja virðislønta sámiska filmin. Tað er Volvo, ið fíggjar stóru svensku virðislønina, ið helst er heimsin størsta, saman við Västra Götalandsregion og Göteborg býi. Í altjóða dómsnevndini á filmstevnuni, sum byrjar í dag, eru Steve Gravestock, Dani Kouyate, Linda Wassberg og Maria Blom. Einasti tilnevndi filmur, eg havi sæð, er norski Hva' vil folk si hjá Iram Haq. Tí krossi eg fingrar fyri henni og svensku milliónini. You go, girl!


text:
Tá appin startar, verður ein mynd av Føroyum víst á skíggjanum.
Ein sjálvvirkandi klokka roknar 15. hvønn minutt eina nýggja mynd. Dagur og klokka síggjast niðast á skíggjanum. Tú kann gerða kortið størri og flyta tað runt við at nýta fingarnar, á sama hátt sum tá tú hyggur eftir myndum á telefonini.
Pílarnir vísa rætningin á rákinum og litirnir vísa ferðina.
Vil tú síggja ferðina á einum ávísum staðið, kann hetta gerast við at trýsta á skíggjan.
Vil tú broyta klokku ella dag, kann tú gerða tað, við at trýsta á dag/klokku niðast á skíggjanum.
Vil tú velja tíð sjálv/ur, skal tú trýsta á tíð frá kalendara.
Ein kalendari verður vístur, har tú kann velja dag. Pílarnir høgra/vinstra verða nýttir til at velja mánað. Trýst á dagin í kalendaranum fyri at velja hann.
Fyri at velja tíð á degi, kann tú flyta hvíta kassan undir kalendaranum við tummlinum.
Tá tú hevur valt dag og klokku, trýst á OK fyri at koma aftur til kortið. Appin roknar nú rákið fyri tann dag og klokku tú hevur valt.
Legg til merkis, at nú eru tveir pílar niðast á skíggjanum, hesir kunnu nýtast til at flyta klokkuna aftur/fram, 15 minuttir hvørja ferð. (sí mynd)
Hetta merkir eisini at sjálvvirkandi klokka ikki er í gongd. Fyri at seta sjálvirkandi klokku í gongd aftur, vel tíð frá telefon.
Tú fært valmyndina fram við at trýsta á pílin til vinstru (sí mynd)
Á valmyndini hevur hevur tú hesar valmøguleikar:


text:
Airbus flýgur NORÐ-ruturnar fram til 2016
Í fyrstu syftu fer Airbus 319 at flúgva á NORÐ-rutunum, sum byrja av álvara várið 2015. Seinni fer Atlantic Airways at útvega sær eitt minnið flogfar til NORÐ.
Fyrsta stigið var tikið á NORÐ-rutunum í september við tveimum fráferðum um vikuna til Noregs og Íslands. Várið 2015 verður nýggja rutursambandið við grannalondini - Ísland, Noreg og Skotland - við fleiri fráferðum um vikuna endaliga sett í verk. Ferðaætlanin fyri NORÐ verður væntandi klár um fáar vikur.
NORÐ skal stuðla upp undir vakstrarmøguleikarnar hjá føroyskum vinnulívi, men vit ynskja sjálvandi eisini, at nýggja rutusambandið við fleiri útgongdum til umheimin vil verða til gleði fyri Føroya fólk og ferðafólk, sum ynskja at vitja Føroya, sigur Jørgen Holme, stjóri í Atlantic Airways.
Hann leggur dent á, at Atlantic Airways gleðir seg til at bjóða kundunum eina dyggari tænastu til grannalondini.
Í fyrstu atløgu ferð Airbus 319 at flúgva á NORÐ-rutunum fram til 2016. Atlantic Airways hevur nóg mikið av Airbus-kapasiteti komandi tíðina, men seinni væntar felagið at útvega sær eitt minni flogfar til NORÐ.
Atlantic Airways kannar framvegis møguleikarnar fyri einum nýggjum flogfari. Flogfelagið samskiftir við flogframleiðarar um møguleikan fyri at útgera eitt nýtt flogfar við somu navigatiónsútgerð, sum er umborð á Airbus 319. Tað er ein GPS-tøknifrøði nevnd RNP 0.1, sum hevur við sær størri reglusemi í flúgvingini, tí flogførini kunnu lenda í vánaligari sýni enn vanligt á flogvøllinum í Vágum. Harumframt skal eitt nýtt flogfar verða bíligari í rakstri.
Vinarliga
Atlantic Airways
Fleiri upplýsingar fáast frá Jørgen Holme, stjóra, á tlf. 21 37 20.
Nakrar smærri ferðslubroytingar um jólini/nýggjárið
15. desembur 2014
Einfaldari og bíligari ferðaseðlar
03. desembur 2014
Ferðandi nummar 3.000.000 við Atlantic Airways
28. november 2014
Egyptaland kostaði eisini í 1. ársfjórðingi 2014
24. apríl 2014
Results of the Offer for Shares in Atlantic Airways P/f
24. apríl 2014
Result of Extraordinary General Meeting 31 March 2014
31. Mars 2014
Sjálvboðið keypstilboð til partaeigarar í Atlantic Airways P/f
07. mars 2014
Eykaaðalfundur 31.mars 2014
07. mars 2014
Seinasta BAE RJ-100 úr flotanum hjá Atlansflogi
11. februar 2014
Atlantic Airways to buy the privately owned shares in the company
10. februar 2014
Atlantic Airways wins tender to provide Statoil helicopter service
09. januar 2014


text:
Jólahald á Filipsoyggjunum
16.11.2017 - 09:25 - Ásbjørn Jacobsen
Skjótt eru jól og tey eru líka kærkomin í ár sum undanfarin ár. Børnini í barnabýnum, sum hava verið við til jólahald áður, vita, at tá verður veitsla og góður matur, jólapakkar og annað spennandi. Í ár eru tvær nýggjar familjur við børnum, sum eisini fara at halda Jesu føðingardag saman við okkum.
Jólaaftan verður hildin saman við øllum familjunum, sum búgva í økinum. Vit fara at hava spøl, film, jólagávur og mat. Nøkur børn fáa eisini møguleikan at halda jól og nýggjár saman við sínum upprunafamiljum, ella hjá onkrum, tey eru í ætt við. Hetta er ein liður í møguliga at kunna flyta heim aftur, og tað verður sera væl dámt.
Tó onkur børn hava ikki henda møguleikan, so kanska tey kunnu fáa vitjan av onkrari familju úr býnum. Skúlarnir hava jólafrí frá 21. desember til 1. januar, so nógv tíð er til at baða, hugna sær, spæla spøl og at fara onkra útferð.
Jólakort og jólaskrá
Í ár hava nógv av teimum børnunum, sum vit møta í ymsum høpum, hjálpt til at gera jólakort, sum tit, sum lesarar, fáa saman við hesum blaðnum (blaðið hjá Barnamissiónini). Tey hava verið so kreativ og veruliga roynt at gjørt sítt besta, so tit kunnu kenna, at tit fáa eina persónliga jólaheilsan frá Filipsoyggjunum.
Í skúlum okkara og okkara „Child Development programmi“ fyrireika børnini seg til ymsar framførslur, sum skulu verða seinastu vikuna fyri jól. Børnini eru sera dugnalig og luttaka fegin í ymsum sang- og dansiframførslum. Tað er eisini ein góður máti at læra seg veruligu orsøkina til, at vit halda jól og bjóða Jesusi vælkomnum, sum heimsins frelsara.
Kassar við jólamati verða býttir út
Um jóltíðir verða mong menniskju eyka gávumild. Vit gera ynskilistar, sum vit seta á okkara heimasíðu ella senda teimum, sum biðja um tað. Eitt sum altíð er við á ynskilistanum, eru pengar ella matur til kassarnar, vit býta út til neyðstødd børn.
Fyri 50 til 100 krónur kunnu vit fylla ein matkassa, sum røkkur til eina familju. Eisini klæðir, ymist til ítrótt, leiku, spøl og putlispøl eru kærkomin.
At síggja gleðina í barnaeygunum, sum fáa eitt hvørt, tey hava ynskt sær leingi, er so vælsignað. Men ofta møta vit børnum, hvørs hægsta ynski er, at kunna halda jól saman við sínari familju og kunna eta seg proppmettan av filipinskum jólamati. Fyri at nøkta tann tørvin, fyrireika vit eisini nakrar jólaveitslur, har øll familjan er boðin við, og tað gleðir bæði stór og smá.
Eva-Mari Blomqvist
Ynska tygum at geva jólagávu til eitt av londunum ið Barnamissiónin hjálpur, vinarliga viðmerk: JÓLAGÁVA
Tú kanst geva gávuna her:
Skandinaviska Barnamissiónin
Postgiro; 9870-4310471
Norðoya Sparikassi: 9865-101.620.7
Betri Banki: 9181-120.980.0
BankNordik: 6460-101.594.1
Suðuroyar Sparikassi: 9870-101.148.1
Tygum kunnu eisini stuðla Barnamissiónini í síni heild, við at
RINGJA 90 56 57 og kr. 100 verða skuldskrivaðar tíni
telefonrokning.
"Skandinaviska Barnamissiónin við Jesusi fyri børnini" Føroya deild er á facebook
Heimasíðan hjá Barnamissiónini: www.barnmissionen.se
Vóni vit í Føroyum kunnu verða við til at hjálpa hesum børnum
Hjartans tøkk fyri allar gávurnar til tey neyðstøddu, má Jesu friður hvíla yvir tykkum.


text:
Mecka Lind er svenskur rithøvundur, fødd í 1942.
Vaks upp hjá ommu síni í Lund. Omman dugdi sera væl at siga frá søgum, og hon var ein góður stuðul hjá Mecku og var við til at menna hennara hugflog og skapanarevni.
Mecka arbeiddi við lýsingum í tíggju ár eftir at hava gingið í realskúla, síðan hevur hon verið ferðaleiðari, frítíðarleiðari og free-lance høvundur. Hon skrivaði greinir, vísur og handrit til útvarps- og sjónvarpssendingar fyri børn og vaksin.
Fyrstu bókin Johanna och mormor kom út í 1982, og eftir tað gjørdist hon høvundur burturav.
Kendast er hon fyri bøkurnar um børn, sum hava eitt strævið lív, sum liva á gøtuni og eru barnasoldátar.
Bøkur hennara eru týddar til nógv mál og hava fingið fleiri heiðurslønir í útlondum.
Í samband við at Bókadeild Føroya Lærarafelags fylti 50 ár, var Mecka Lind á vitjan í Føroyum í 2006. Fólkaskúlanæmingar og onnur áhugað høvdu tá høvi at hitta hana og hoyra hana greiða frá um skaldskap sín.
Útgávur:
1996 Sanna gøtubarn
1996 Siggi Jønsson
1996 Siggi Jønsson og handan Andrea
2002 Isabel- gøtubarn í Rio
2006 Anja – biddarabarn í Moskva
2007 Anselmo - barnahermaðurin
Heiður:
1992 Buxtehuder Bulle fyri Sannu gøtubarn
1995 Die Junge-Jugendbuch-Jury fyri Isabel
1996 Gustav-Heinemann Friedenspreis fyri Isabel
2005 Premio Nazionale di Letterature per Ragazzi-Cittá di Bella fyri Anja, biddarabarn í Moskva


text:
Vælkomin til Havnar, vælkomin á mentanarnátt, nú hvør hurð verður latin upp, mentanarlig og handilslig.
Hóast heima í Havn, so brúka vit ofta fremmandar orðamyndir. Vit siga at sól til viðar fer, hóast vit ikki hava við av tí skógarvaksna slagnum, sum sólin kann seta yvir. Vit hava heldur ikki lokomotiv, allíkavæl kunnu vit siga, at Havnin er lokomotivið og øll fata orðamyndina beinan vegin og á sama hátt.
At Havnin er føroyska lokomotivið.
Havnin sum høvuðsstaður og ikki bara Havnin við nesinum hjá løgmanni, sum sker seg út í vágna og skilur vágirnar við Tinganesi í eina eystaruvág og eina vestaruvág. Ytsta nesið í Havn fer frameftir, út í vágna, út á fjørðin, út í heim.
Vit kunnu leggja styrki, samtykki og framdrift í deyðu orðini.
Eisini tá vit gera nýggj orð og nýggjar orðasamansetingar.
Um dagarnar leitaði eg eftir listafólkum á netinum. Á einum Facebookprofili skrivar ein listakvinna úr Eysturoynni um egið arbeiðslag og lýsir seg “kreaktiva”.
Eg smíltist og hugsaði, at hatta var ein stuttligur slagfeilur. Kreaktivur. Ein kreaktiv listakvinna. Í hvussu er meira kreaktiv enn Trump, tá hann í vikuni skrivar “covfefe” til alla verðina á tvitrimaskinuna, har bara 140 tekn rúmast í heimsmyndini.
Tá er kreaktivari á bygd í Føroyum.
Eg goymdi mær orðið, tí tað smakkaði so væl hetta nýsamansetta orðið, eitt nýggjyrði, sum fyri mær er ein sjálvsøgd hugmynd av at vera proaktivur á ein kreativan hátt, kreaktivur, í sínum gerandisyrki sum listafólk á bygd og í bý.
Skrivaði tað á talvuna á arbeiðsplássinum, har vit annars bara fáast við teldur og ikki skriva við hond. Og har stendur tað enn.
Kreaktivt.
Í ár hátíðarhalda vit Luther og hansara nýfunna áhuga fyri fólksins móðurmáli fyri 500 árum síðan. Nýggja útbreiðslan av hansara meiningum, reformatiónin, varð tá borin fram av prentkynstrinum, sum eisini legði støðið undir 4. statsvaldið, prentaðu pressuna.
Í dag er hon ójøvn og oftast veik, hóast hon júst í dag er fantastisk, prentaða privatpressan, tí vit persónliga hava fingið ta ivasomu styrki, at brúka netið í hvørjari stovu, og helst Facebook, at breiða meiningar út við egnum nevi og felagsnevnara. Høvdu vit dugað at vart okkum fyri fake news, so kundi hetta verið ein brotpartur av eini óslitnari og áhaldandi reformatión, sum hevur staðið við í 500 ár. Og ótálmað ger tað enn, reformatiónin.
Gamaní, eru eisini aðrir meiningsskapandi miðlar, men á Facebook savnast fólkið og ikki aðrastaðni. Til gerandis er tað fólksins bókasavn og fólksins vagl. Hvar kritiska, sterka, representativa og meiningsdannandi almannapressan er í hesum reformatiónsmeldri, bíða vit spent eftir at fáa eitt ítøkiligt og sannførandi boð uppá. Tí ein frí og virkandi pressa er altíð støðið undur einum tiltaksførum fólkaræði og tí dynamiska kjaki, sum byggir landið.
Men vit kunnu eisini sleppa pressuni eina løtu og savnast í RL, sum skúlanæmingarnir siga, in real life.
Tað gjørdu fiskimenn mánadagin, tí eitt týdningarmikið mál var fyri á tingi. “Vit vilja brúka okkara demokratiska rætt”, varð sagt. Leygardagin undan savnaðust onnur fólk til eisini at ávirka tingið. Veit ikki at siga, um hesi tiltøk í Havnargøtum vóru kreaktiv og eintýðugt uppbyggilig, men reformatiónin helt so óbrotin fram - ikki minst týsdagin. Tiltøkini í Havnargøtum fingu meg at hugsa um fólksligt engasjemang og samanhangskraft hildin upp móti tí øvugta. Apati og sundurlyndi.
Hugsa tær, um øll menta- og listafólk savnaðust persónliga og in real life, hvørja ferð eitt avgerandi mentamál var fyri? Ikki so nógv fyri at taka ræði uttan fyri parlamentið, men heldur at møtast og vísa demokratiskt andlit. Tað hevði verið eitt kjøtiliga kreaktivt føraralokomotiv.
Í vár hoyrdist úr lítlu bygdini Dali, at har fóru tey sjálvboðin undir eitt tiltak, “Leika og Lær”, sum tók støði í skúlanum, fólkinum og søguni í bygdini. So nógv hava meldað seg til, at ikki øll sleppa við.
Tað ljóðaði so kveikjandi, at eg vóni og vænti, at tað fer at smitta. At eitt hugsað mentanarlokomotiv fer at koyra úr Dali og út um alt landið. Tað hevði verið kreaktivt.
Men hvussu er á tingi, á mentanartingi?
Hóast upphæddirnar at síggja til eru stórar, er mentanin fátækslig á almennu kontuni, tá læraralønir, søvn og bygningar eru goldin. Í somáta hava vit eitt konserverandi mentanarsýni. Mentan er á savni. Har eru ógvuliga avmarkaðar krónur til útinnandi mentan, kreaktiva mentan, sum listakvinnan í lítlu bygdini skrivaði kanska av óvart.
Mentanargrunnurin hevur verið til síðan eftir kríggið. Øll hesi ár hevur hann megnað at ota seg upp á 7.8 mió kr. Tað eru nógvir pengar, segði ein Hvannasundsreiðari í sjónvarpinum, tá tann miðilin var spildurnýggjur. Og so legði hann ertandi afturat: “Hjá honum, sum ikki eigur pengarnar, er tað ikki nógv. Men í mínum lógva er hattar nógv.”
Hugsið tykkum, tá fyrsta føroyska milliardafyritøka fer at seta á stovn ein professionellan mentanargrunn til okkara mongu listafolk at søkja. Hugsi tykkum, tá fyrsta føroyska fyritøka ger tað. Hugsi tykkum, hvussu nógvar aðrar fyritøkur kundu latið seg inspirerað, og lagt seg í smittandi kjalarvørrin á fyrsta føroyska privata mentanargrunninum við eini professionellari leiðslu.
Ein privatur mentanargrunnur, við adressu úti á bygd, sum fyrsta árið kundi byrjað við at veri 10 ferðir størri enn tann almenni við adressu í Havn.
Ein rúsandi kreaktivur tanki. Úr okkara egna veruleika.
Sum eisini hevði loyst upp fyri polariserandi og óneyðuga tyngjandi tosinum í bygdapressuni um tey, “sum ikki gera annað enn at ganga millum húsini í Havn”. Tey í Havn og vit á bygd.
Og júst ein sovorðin upphædd var frammi í almenna rúminum herfyri, tá Taks í Havn og eitt reiðaravirki í Gøtu vóru ósamd. Haldi ikki, at nakar sat við turran munn og gekk kaldur, um upphæddin fór her ella har. Stóð tað til mín, og tað ger tað ikki, so var upphæddin startskotið til Føroya fyrsta professionella privata mentanargrunn. 10 ferðir størri enn almenni mentanargrunnurin. Við adressu í Havn.
Privata engasjemangið má blíva ein størri mentanarligur medspælari enn at keypa nakrar bøkur, tá ið útgávudagur er. Rithøvundurin og málrøkjarin er hin mest proletariseraði arbeiðarin á Føroya landi. Tá øll hini hava fingið sítt, hevur hann einki, rithøvundurin. Ikki uttan so, at hann er ein av teim heilt fáu metsøluhøvundunum.
Í summarsliga mentanarlandslagnum bíða vit bara eftir einum privatum kreaktivum føraralokomotivi.
Tí almennu miðbýarpallarnir eru mangir, góðir og vælfunderaðir. Teir hava gjørt upp við gomlu stevnurnar, og seta nýggjar og tíðarrættari felagsupplivingar á skrá í staðin.
Dagurin á Grynnuni hevur stutt síðan verið, og nú er hesin dagur og henda nátt, Mentanarnáttin. Og so er Voxbotn á jóansøku, Tórsfest í juli og so krúnan á verkið - ólavsøka!
Tað grør um gangandi fót í miðbýnum.
Handilsgøturnar og handlarnir hava leingi opið, her eru opnar matstovur á altjóða støði, framsýningar og kirkjur og samkomur, big band í Norðurlandahúsinum, fado í modernaðu Smæruni, sum portugisiski konsulin skipar fyri, nú landið við fado-sangi vann í evropeisku sangkappingini, og Føroyar hava útlit at vinna á fótbóltstjóðini Portugal síðsta dagin í august. Minni kann sjálvandi eisini gera tað. Javnleikur til dømis. Og í kvøld kunnu børnini uppliva sjúkrahúsverkið í egnari eygnahædd, við bamsu og ambulansu, lækna og sjúkrarøktarfrøðingi. Og Birgar, hann er í Býarsavninum heilt til á midnátt.
Tí tað er kreaktivt fevnandi summar í Havn og í øllum Føroyum.
Skráin í Havn er long, og skulu vit náa bara ein brotpart av tí, sum vit ætla, so er at fara umborð á kreaktiva mentanartokið beinanvegin.
So lat meg gevast og takka fyri, at ein bygdabloggari í Havn slapp at seta Mentanarnáttina. Takk øll tit í Visit Tórshavn, sum skipa fyri, og fáa mentan og handil at ganga saman.
Við hesum orðum fari eg at lýsa Mentanarnáttina í 2017 at verða setta og lova Havnar Hornorkestri framat.


text:
Seinastu tíðindi
Kvøldseta á Bókasavninum í Tofta skúla
Várframsýning av kvøldskúlaarbeiði í Tofta skúla
Fundarfrásøgn frá samstarvsfólkafundi 07. mars 2018 kl. 13.00
Fundarfrásøgn frá skúlastýrisfundi 28. febr. 2018 kl. 19.30
Listaleypurin á vitjan í Tofta skúla
Várframsýning hjá Tofta kvøldskúla
Barnadansur fríggjadagin 26. januar í Hæddini
Nú fríggjakvøldið tann 26. januar 2018
kl. 20.00 til 21.00 verður kvøðið í
Hæddini
(yvir av Tannlæknastovuni, Runavík).
Kvøðið verður slíkt, sum børn duga
- og børn eru vælkomin at skipa -
Í steðginum fáa øll Twix og Sunkist.
Vónandi vera fleiri av tykkum at síggja
fríggjakvøldið.
Vaksin eru vælkomin við.
Eysturoyar dansifelag


text:
Stovnstænastan
Ráð og tænastur í bókasavnsviðurskiftum
Stovnstænastan á Landsbókasavninum veitir skúlum og øðrum stovnum ráð og tænastur í bókasavnsviðurskiftum.
Ráðgeving
Ráðgeving kann fevna um bókasavnsmál, so sum skráseting av tilfari, útlan og røkt av tilfarsstovni.
Skráseting og røkt av bókasøvnum
Landsbókasavnið átekur sær eisini eftir umbøn at skipa og skráseta bókastovnar hjá almennum og privatum stovnum.
Skrásetingin fer fram í bókasavnsforritinum Aleph, sum verður brúkt á flest øllum føroyskum bókasøvnum.
Fyrispurningar um ráðgeving ella tænastur kunnu sendast til Landsbókasavnið.


text:
Korngásin (lat. Anser albifrons; da. Blisgås) líkist nógv grágásini, men er heldur dimmari og brúnligari. Nevið er svart inni við høvdið, ytri er tað gult, ytst í endanum svart. Føturnir eru gulir. Veingirnir eru langir, og hon hevur kimiligari og snotiligari vakstrarlag enn aðrar villgæs. Eisini hon livir mest av grasi og heldur seg á víðopnum fløtum, so tað er ógjørligt at koma henni í skotmála. Tá ið hon flýgur millum lond, skipar hon seg á sama hátt sum grágásin.
Úr: Mikkjal á Ryggi: Fuglabókin, Dýralæra II. 1951.
Soleiðis eru teir kallaðir, tí teir hava fitjur, tað er húð, sum er millum tærnar og ger fótin góðan at svimja við. Og øllum fitjufuglum dámar væl á blotanum; summir halda seg helst á vøtnum og í áum, men teir flestu liva sína mestu tíð á sjónum. Fjøðurin er tøtt, og teir smyrja hana við feitum, so vatn rínur ikki við hana. — Til er eitt ótal av sløgum, og til at lætta yvirlitið á teimum verða tey her sett sundur í bólkar og ættir.


text:
[This text is not available in English]
bituff varpar ljós á pædofili.
Týskvøldið 30. januar er tað triðja og seinasta temakvøld á hesum sinni, har evnið pædofili verður viðgjørt.
Pædofili og siðamisbrot er ikki bara nakað, sum hendir úti i stóru verð
Endamálið við temakvøldinum um pædofili, er at upplýsa og læra um eitt evni, sum er eitt stórt tabu í flest øllum samfeløgum.
Triðja temakvøldið fer at snúgva seg um m.a. viðgerð, prosessina og tey avvarandi.
Fyrst verða nøkur innsløg frá ymiskum luttakarum og síðan leiðir sálarfrøðingur Maibritt Højgaard frá bituff orðaskifti, har høvi verður at seta spurningar og tosa um, hvussu vit sum borgarar á besta hátt kunnu handfara kynsligan ágang móti børnum. Pædofili og siðamisbrot kunnu hava stórar kensluligar, persónligar og samfelagsligar avleiðingar fyri øll, og tí mugu vit eisini tora at tosa um viðgerð, prosessina og tey avvarandi.
Kostnaður fyri hvørt temakvøld er 495 kr. íroknað mvg.
Við keyp av øllum trimum kvøldunum er kostnaðurin 1.295 kr. íroknað mvg.


text:
Endamálið við verkætlanini var at tryggja eina hóskandi farleið til Viðareiðis. Á gomlu farleiðini eru trupulleikar við grót- og skriðulopum, umframt at stórur partur av vegnum er einbreytaður. Neyðugt var tí at dagføra og tryggja farleiðina til bygdina. Nýggja farleiðin fevndi um eina tunnilsloysn við einum 1.895 metra longum tunli úr Hvannasundi til Middals. Í Hvannasundi er gjørdur tilkoyringarvegur til tunnilsmunnan gjørdur, eins og nýggjur vegur er gjørdur úr Middali til Viðareiðis. Samlaða nýggja vegalongdin er umleið fýra kilometrar.
Arbeiðsánari: Fíggjarmálaráðið
Byggiharri: Landsverk
Byggiharraráðgevi: LBF
Tekniskur ráðgevi: LBF
Fakeftirlit tunnil: Spenn
Fakeftirlit vegir: LBF
Arbeiðstakari: Samtakið Articon / LNS
Tíðarætlan: Tunnilin varð tikin í nýtslu í september 2017
Samlaður fíggjarkarmur: 162 mió. kr.


text:
Mentorfunka á leinkjan.fo
Leinkjan.fo, sum Vinnuhúsið umsitur, er heimasíða, sum knýtir sambond millum lesandi og føroyska vinnulívið. Heimasíðan gevur lesandi møguleika at kunna seg um verkætlanir, praktikkmøguleikar og lestrarstørv í Føroyum.
Umframt hetta hevur Leinkjan eisini eina mentor funku, sum gevur lesandi møguleika at fáa ein mentor úr føroyska vinnulívinum. Tann lesandi søkir um at fáa ein mentor, og Vinnuhúsið finnur síðani onkran hóskandi, ið verður vald/ur út frá tí, tann lesandi ynskir at kunna seg um.
- Eg skrásetti meg á leinkjan.fo at fáa ein mentor. Tá manglaði eg bert seinasta árið av bachelorútbúgvingini, sigur Dávid Fossdalsá, ið hevur lisið altjóða búskap og samskifti á University of Nottingham Ningbo China.
- Eg ynskti at fáa samband við ein við drúgvum royndum innan sølu- og marknaðarførslu, nógvum arbeiðsroyndum uttanlands har altjóða samskifti var ein nátúrligur partur av arbeiðnum, og ein, eg kundi ráðføra meg við um framtíðar arbeiðslív og útbúgving. Tankin var, at tað skuldi vera onkur, sum kanska minti eitt sindur um meg, men var komin nógv longri í lívinum, sigur Dávid.
Ein skylda at vegleiða
Hinvegin heldur mentorurin hjá Dávidi, Richard Martin Mortensen, ið arbeiðir sum sølu- og marknaðarleiðari á Mest, at tað er sera týdningarmikið at roynd vinnulívsfólk eru til taks fyri evnarík ung fólk.
- Eg haldi tað og tað onkunsvegna vera eina skyldu mótvegis unga ættarliðnum at vegleiða tey so væl, vit kunnu, sigur hann.
Dávid og mentorurin samskiftu umvegis teldupost í nakrar mánaðir, áðrenn teir av tilvild møttust á ólavsøku, og síðani tá hava teir hitst av og á at práta.
- Vit høvdu tosað um at møtast, og tá hevði eg eisini avgjørt at vera verandi í Føroyum komandi hálva árið. Hann var sera hjálpsamur at vegleiða meg, hvar eg skuldi fara í praktikk, hvønn eg skuldi tosa við, og hvussu eg skuldi føra meg fram. Vit settu okkum nøkur mál fyri tíðina í Føroyum, og tey málini havi eg nátt við góðum úrsliti. Nú fara vit báðir í felag at práta um nýggj mál.
Góður møguleiki
Dávid heldur, at Richard Martin eigur heilt vist ein part av æruni fyri, at hann vetrarhálvuna av 2016 var í starvslæru í Vinnuhúsinum og partvíst arbeiddi saman við Uttanríkis- og Vinnumálaráðnum. Hetta hevur givið Dávidi nakrar ógvuliga góðar royndir og stórar avbjóðingar, ið kunnu brúkast víðari, nú hann aftur fer út í heim.
Richard Martin leggur tó aftrat, at skal mentorsambandið rigga, so mugu bæði mentorin og næmingur hansara vera opnir og taka tað í álvara.
- Tað er uppgávan hjá mentorinum at vegleiða næmingin og tora at bjóða dreymunum og tonkunum av og samstundis vera stuðlandi og nærverandi fyri næmingin. Hetta er eisini ein uppgáva, sum er gevandi fyri meg, tí eg fái samband við ung fólk og kann vegleiða tey við støði í egnum royndum, sigur Richard Martin.
Dávid leggur afturat, at tað at fáa sær ein mentor er ein upplagdur møguleiki at fáa samband við onkran í vinnulívinum, sum vil tær væl, tá hann sigur, at:
- Fyri meg hevur verið gott at hava onkran at ráðgeva mær, sum hevur roynt nógv av tí, eg sjálvur havi áhuga fyri. Hann [mentorurin] fær loftað fleiri av mínum framtíðardreymum og hjálpt mær at gera teir til veruleika, sigur Dávid heldur álvarsamur.
Dávid Fossdalsá og Richard Martin Mortensen fara at halda fram við mentorsamstarvinum og vænta, at nógv spennandi kann koma burtur úr samstarvinum eisini í framtíðini.
Les meira um Leinkjuna og mentorskipanina á www.leinkjan.fo